url: =Covid-19 tawh kisai Khitui Gospel pan nasepna tomkim pulakna :: ZOMI DAILY\nposted on 26 July 2021 at 4:17 pm Lomkholna: News, Zomi\nCovid-19 tawh kisai sep ding Khitui Gospel in gelna anei kihimasalo in i minam sungah Covid-19 gimna hong huaisiat luat ciangin siamlopi mah, theilopi mah, neilopi mah thungen in hihtheih sunsun sungkhia-a, pan i lakna pan in tudong hong kizomto suak ahi hi.\nAmasa lam in Malkual, Cikha kuam a dingin nakpitak i hanciam a, natna hong khanzui in Tonzang gam, Tedim gam banah zanggam zong i seploh hong phamawh hi.\nOxygen tawh Nasepna\nDik ding huih giautauna kialpi in i minam sung i gam sung hong nawk ahih manin it le ngah tampi in hong nusiatkhin a, tampi mah oxygen giaugtau in thumletau in ki-omlai hi. Khitui Gospel in Pasian maitang en in pan i la-a, Cikha, Tonzang, Tedim gamte huh in i buai mahmah kawmkal ah zangsung Kawlpi kuam zong hong huaisia lua ahih manin i nasepna khanloh hong phamawh hi.\nOxygen Cylinder 40L-te Cikha, Tonzang, Tedim ading tampi i vaihawmpih banah Kawlpi ah kawmtheih dingin a 100 a sim in i lei hi. Minam, biakna pawlpi deidan omlo Oxygen kisam cinate Free in i kawmsak hi. Hong kawm tamlua ahih manin amin in i gelhzo kei ding hi.\nOxygen Concentrator 10L-te zong Cikha, Tonzang, Tedim kuam ading i vaihawm pih banah kawmtheih dingin pawlkhat i koih a, Oxygen kisamte free mah in i zangsak hi. Mei tawh zom a dikziau ahih man inlem mahmah hi. ZYA Presidentpu Mung (Kam Suan Mung) in agenna ah, “ama zat sung bekbek Oxygen bungpi 40L-te sungah kitun hileh, bungpi 20 peuhmah pha ding,” ci ci’n Khualpu(ZYA) in hong gen hi.\nOxygen Concentrator hong kawm kha teng;\n1.Sitni Pu Cin Siang Thang (President ZCD)\n2.Rev. Cin Za Mung ( Ex. Associate Pastor, Emmanuel Bapt.)\n3.Dr. Pau Sian Lian\n4.Sia Pau Hau Sum (UNICEF)\n5.Nu Lunpi (Layseih Store)\n6.Pa Kam Suan Mung (ZYA President)\n7.Rev. Dr. Kai Hau Lian Pau (Youth Pastor, Berean EBC)\n8.Sianu Zuan Zen Cing,(Rev. Hen Khan Go zi, ZBC Tahan)\n9.Rev. Dr.Cin Lian Sum (Ex. Associate Pastor, Emmanuel Bapt.)\n10.Pastor Gin Khen Suan (New Life Mission Church,Yangon)\n11.Pa Thawng Khan Sang (St. Peter & Paul RC)\n12.Rev. Thang Kim (Full Gospel, Yangon)\nZatui zaha tawh Nasepna\nNat le sat atam mahmah hangin tulai khuahun luanzia zui in cidamna lam zato leh siavuan siamahte nidang banglo bek thamlo in Zatui lei ding takpi nangawn hong hamsa hi. Hibang kawmkal mah Khitui Gospel in Siavuan Siamahte lamlahna bangin zatui zaha i lei a, Cikha Zoto, Tonzang Zato, Tedim zatote ah zong i puak banah khuapi Khuata deidan omlo ei khaptantan in puak in i huh kawikawi hi.\nMualpi, Theizang, Phunom, Pimpih, Sozang, Taingen, Hiangzing khuate ah zatui siamte zatui kicing tawh kuansak in a khawnkhong in i van hi. Darkhai, Selbung, Vanglai, Mualbem, Haupi, Teeklui, Tuilangh, Cingpikot, Anluun, Keizang, Ciau, Haimual,Saizang, Pakzang leh Tuikhiang cihte akipan khua tuamtuam ah zatui akhonkhong in i puak hi.\nAnnek tui dawn tasamte huhna\nGambuai zawh sawt in nasep khawl kitam a natlesat tawh vaikuan zolo zong kitam mahmah ahih manin annek tuidawn haksa zong i tam mahmahta hi. Tua ahih manin kham le zang ahaksa zawdeuhta ading, mimal zui ahi zong, Pawlpi zui ahizong in a khua akhua ah ahizongin ei khap tawh i batzawh tan antang, sathau, besan cihte i hawm hi.\nThukhupna: Hih atunga i pulak pak teng, i sepsa leh i sep dan tomkim cingin i pulakna pak ahi hi. Man(photo), Min le khua min kipulak khate lem asalo i omle kigen ni, phiatkik ding hi hang. Pasian itna leh minam veina tawh nong piakhiat uh sumlepai leh van le nate angsung leh aituam vai in kizanglo ahihna leh akham azang, pawlpi biakna deidan hetlo in huhna kisamte mah huh i hihna akilangsak nuam i hi hi. Hite khempeuh Khitui Gospel sep hilo-a, i vekpi a i sepkhopsate Khitui Gospel min tawh hong kipulak bek a hi hi.\nI khuahun hoihnai hetlo a, mipi kigenthei mahmah lai ahih manin nong kihel lailoh in i minam donghtuahna hotzawh ding hinawnlo hi. Nek tawm ding antang hong kingen in i guak ciahkik sak leh Oxygen hong kingen in piak ding omnawnlo a, a sih uh i zakkik pen i laitang na ngaungau hi.\nTua ahih manin i minam donghtuahna kitheihmawh bawllo in thasanlai a, ma a pangkhawm dingin kong zawn uh hi.\nMore: Zankhang kimin kah tamlawhna ~ Sia Do Khup\nNasepnate pen a hun zui in Sia Do Khup facebook Account : Sia Do Khup, ah ahunhun in hong kisuaksak hi. Note tawh khut kilen kawm in, Sia Pauno (Director, Mission & Relief ; Tears Gospel Ministries)\nPrevious: Ahilo lam aa kiging Zomi te ~ Dr. Mangsan\nNext: Dr. Do Suan Mung: Dahpihna pulakna\nTulai Kawlgam Khuahun (27 Nov 2015)


timestamp: atn

url: =Gammite` Nopsakna Tehna GROSS NATIONAL HAPPINESS(GNH). A gelh - Pau Sian Lian - Laibu Saal\nHome > Thuluui/Articles > Gammite` Nopsakna Tehna GROSS NATIONAL HAPPINESS(GNH). A gelh - Pau Sian Lian\nGammite` Nopsakna Tehna GROSS NATIONAL HAPPINESS(GNH). A gelh - Pau Sian Lian\nGammite` Nopsakna Tehna\nUnited Kingdomte’ Prime Minister David Cameroon in “Gammite’ ip sungah sum a lut theih nang bang cih ding, cih ciang bek ngaihsun lo-in amau lungtang ah nuamna i puak zawh nang zong ngaihsut huai hi”, ci-in na gen ngei hi.\nFrance te Prime Minster a sem ngei Sarkozy in zong gamkhat khantohna i teh ciang gambup sum lutna ahi GDP, GNP bekbek zat kicing lo hi. Mipite’n nuam a sa uh hiam, a lung uh a tai hiam, cihte zong kinhuai hi, na ci hi. Mipil lam pan Nobel pahtawina a ngah Joseph Stiglitz le Amartya Sen cihte pen hih gammite’ nopsakna tehna ah kihel phadiak uh hi. Sumhau mahmah gamte-in lungkham, lungzinna tam nei lua uh ahih man-in hih thu lim gen mahmah ta-uh hi.\nHih GNH thu sakhi tuinek pan pan hile hang, Bhutan gam kumpi King Jigme Singye Wangchuch in 1972 in a patkhiat ngaihsutna ahi hi. Ama` deihna bulpi, GNH omna a hang bulpi in gammite` nuntak nopsakna taktak(quality of life) et nang hi-in, sum-le-pai bek tawh kiteh tha- paihna kicing salo hi. Sum-le-pai khantohna le lungsim cidamna a tonkhop keileh khantohna taktak hilo hi. Mihingte` nuntakna-ah thupi pen-in hauhna hi masa lo zaw-in cidam nopsakna hi zaw hi, cih ahi hi.\nAdang deihna khat-ah hih GNH pen biakna (Kha mitna) tawh zong na ki zom hi. Bhutan gam phadiak pen Buddhist gamah a khauhpai pawl hi-in, biakna mi lehang lungnopna om hi, cih zong a lahnop man ahi hi. Zogam, Zomite zong a nungta Pasian um Chrisitan i hih man-in sum-le-pai lam-ah a zawng pente i hihhang, Pasian i -upna hangin nopsak lungnopna lam i khangto cih lunglut huai kasa mahmah hi. Lem leh bang Zogam ngiatah hih thu kantelna (research) sephuai kasa hi.\nGNH tehna piciang sungah a thupi pen a ki-en thu 9 om hi. Tua teng zangin gam tuamtuam kiteh thei hi. GNH a piangsak tua khuam (9) te en dih ni.\n1. Lungsim Cidamna (Psychological well-being)\nNuntakna vaite khempeuh ah lungkimna, nuntak limlim nopsak na, cih hingiat mai hi. Tangpi bup-in nuamsa in a lungnop nang uh thupi ahih man-in kumpite mahmah in zong mipite` lungnop nading policy ngiat geel-in sepsak huai hi. Myanmar President U Thein Sein in zong Kineihsiam Kipawlna (Myanmar Motion) te tawh a kimuhna khat-ah, gammite`n a lungnop nang uh no zong hong hanciam un ci-in, GNH kammal na zang ngei hi.\n2. Hunzatna (Time Use)\nGammite`n a hunte uh bangci zat, cih thu hi. Nikhat nai 24 sung a zat uh hunte nop a sa mah uh hiam? Lungkim mah hiam?, cihna hi-in, thu dangkhat ah ei upmawh ahi ni bup na pumsep, sem tantan cih namte hilo leuleu hi. Sumlut nading nasep hun om kul a, lungnop nading zong hun lak veve kul hi. Gentehna, movie en, la ngai, lamsiau, kimawl, tuipek cihte zong sumlut a om loh zenzen hang a manpha mahmah hunzatna hi.\n3. Veng-le-Pam tawh kizop kisawhna (Community Vitality)\nInn vengte, inn nuaite cih bang, veng-le-pam tawh kizopna-ah nuam a sa mah uh hiam? A kihawh, kiho tangtang uh hiam? Patauh huaina a tam lua hiam? Khat le khat kimuanna, kimaingapna, kipahpihna cihte en-in tehna ahi hi.\n4. Ngeina tuamtuamte le Kithuakzawhna (Cultural Diversity and Resilience)\nSuahpih paute mah kizang tangtang lai hiam?, cih a kipan pau-le-ham, ngeina tuamtuamte kepsiamna hi-in ngeina kibang lo, pau kilamdang, zia-le-tong tuamtuam omte om khawm liailiai theihna, khat-le-khat kilamdannate kithuakzawh siamna, kitel siamnate zong ki-en hi.\n5. Cidamna (Health)\nCidamna a ki-et teh, gammi bup cidamna dinmun, cidam kikepna zia cihte a kipan, mi bangzah khut cinglo khe cinglo, pumpi cinglo om-in, mipite a pumpi thaulua (obesity) cih bang om hiam cihte nangawn zong ki-en hi. Tua bek thamlo, HIV a kipan natna lauhuai tuamtuam tawh kisai mipite` thutheihna zong ki-en in, cina kibawlna zato phazahte zong ki-en hi.\n6. Sang pilna (Education)\nMipite pilna dinmun, siamna, theihna, kivakna, picinna, gammi hoih suahnate thupi hi. Mi bangzah laivuan ong, degree ngah cih ciang bek hilo-in, a sinsa lai-le-thute a zang thei kik takpi mah uh hiam? A kinuntak pih hiam? Tangpi ading phattuamna om hiam?, cihte ki-en hi.\n7. Kim-le-Pam kepcingna le Nuntakkhopna (Ecological Diversity and Resilience)\nGamsung singkung lopa kepna, gamsa–le-ganhingte kepnate etcianna hi-in, tua singkung lopa kepna hangin khuahun hoihnate ki-en hi.\n8. Nuntak Khuasakna Dinmun (Living Standard)\nNuntak khuasak na dinmun et teh, sum lut kicing tak-in neihna zong kihel pah hi. Mi khat-ai sumlut, innkuan khat-ai sumlut kicinnate le adang kisam thupi ahi omna inn-le-lo neihna, neek-le-dawn patauh lohna cihte a kipan, pawi tuamtuam kibawl teh kihel zo hiam?, puansilh nikten kisap teh leizo hiam? Inn kisia leh puakzo hiam?, cihte ki-en hi.\n9. Ki-ukna Hoih (Good Governance)\nKi-ukna hoih etna ah kumpite` ukdan mipite` muhna kisitna hi-in, ukdan siamna, deihsakna, bun tak-in septheihna, kineih khemna omlo muanhuainate thupi mahmah hi. Tua bek thamlo, mihingte thu neihtheihna (human rights) om mah hiam?, ki-ukna ah a dawldawl a om uliante makaih siam mah hiam? Thusit zumte a thuman mah hiam? Gamtatsiatna (corruption) a uanglua hiam? Mipite kitangsap bulpite a kipia hiam?, cihte ki-en hi.\nUra,K. (2008). Gross national happiness.\nLai gelh pa Pau Sian Lian in Zomi eLibrary / Laibusaal ading in phalna hong piak ngiat ahi hi.\nItem Reviewed: Gammite` Nopsakna Tehna GROSS NATIONAL HAPPINESS(GNH). A gelh - Pau Sian Lian Description: Rating: 5 Reviewed By: Cinpu Zomi


url: =Saddam Hussein inzong “VX nerve agent” tawh mi tultampi thatngei ~ ZD :: ZOMI DAILY\nposted on 25 February 2017 at 12:00 pm UTC+9:30 Lomkholna: News, Sawltak, World\n“VX nerve agent” kici alauhuai, akhauhmahmah Chemical Weapon pen 1988 kum inzong Iraq gamsung ah Saddam Hussein in limzat mahmah ngei hi. “Halabja Massacre” kici Iraq gamsung aom Halabja City sungah “VX nerve agent” tawh mi tampitak alomlom in na thatlum ngei cimawk hi. Ref: AFP & Bernama\nSaddam Hussein in 1988 kum March 16 ni in Kurdish leh Iraqi te omna Halabja khuasung ah “VX nerve agent” kici Chemical Weapon thehthang sakgawp ahih manin, tawmveisung in mi 3500 pan 5000 bangin sihlawhziau cimawk hi.\nAsi tuazah banah hih guza hangin adang mi 7000 pan 10,000 kikalbang liamgawp, zawcipgawp in mi bangzo nawnlo in omcip uhhi. Asih donguh mi cidam in omnawnlo uh a, natna tampitawh kidim tawntung uhhi.\nHih Chemical Weapon tawh tualthahna pen “Supreme Iraqi Criminal Tribunal” in Iraq gamsung aom Kurdish mite tualthahna ahuaisia pen khatin Official in ciamteh uhhi. Tuabek thamlo khuasung mipi te teenna ah Chemical Weapon tawh akikap lakah ahuaisia penpen khatin tangthu ah akiciamteh khat suakmawk hi.\nIraq gamsung ah Saddam Hussein in azatngei mithah nadingin akhauh, athahat, asisakpah lianlian “VX nerve agent” kicipen tu in Malaysia gamsung ah akizangkik himawk hi.\nMalaysia Inspector-General of Police Tan Sri Khalid Abu Bakar in KL International Airport 2 ah abeisa February 13 ni in aki suamlum Kim Jong Nam pen “VX nerve agent” tawh amai kizutsak cih pulakkhia hi. Kim Jong Nam pen Macau City zuandingin KLIA2 vanlengtual ah aomlaitak in numei nih in amai ah zutsakkhat nei a, aneihkhit phet un tua numei nihte ki hemkhiaziau uhhi.\nKim Jong Nam akicipa pen tulaitak North Korea Leader Kim Jong Un ii asanggam hia, amai ah guza aki zutsakkhitciang aomdan nuamlo ahih manin KLIA2 Airport aom Customer Service te kiangah huhna ngenhi.\nAirport Police te vaihawmsakna tawh Putrajaya Hospital kipuak himahleh zato tungmanlo in, lamkal ah siziau hi.\nRelated: KL Airport sungah suamlupna in akizang guza bangnam te cih kitheita ~ ZD\nTua akizan guza pen “VX nerve agent” hi a, mihing vuntung ah themcik tukha lehzong Minute 15 sungin ki siziau cimawk hi. Athemneng leh akhu dikkhak dingzong lauhuai mahmah ahih manin, tu’n Malaysia kumpi thunei te’n KLIA2 sungteng siansuahna aneihsawm uh ahihi. ZD Sawltak #zomidaily\nPrevious: Zomi Nam Ni 2017 Malaysia ah lawhcing takin ki bawlthei\nNext: Laisim a manphatna ~ Tg. Samuel Nas\nThuthak tomkim ~ The Tedim Post (14 Aug)


url: =A lauhuai mahmah aikam gu | May 8 ~ MUC\nA lauhuai mahmah aikam gu | May 8\nAdmin 8:14:00 PM Articles, MISSION NEWS\nCarlos Reyes, 39, and\nNitak nai 7 pawl, Pastor Carlos leh a zi Luz in lum dingin kithawi uh hi. Nitak nai 7 hun a lum ding cih pen lumbaih lua lo maw, ci-in ngaihsun kha ding hiteh. Ahi zongin Pastor Carlos leh a zi pen Colombia gam, mualtung khuaneu khata teeng uh hi. Hih munah Embera minamte teeng uh a, missionary nasem a om uh hi. Hih mun a teeng mite pen nitak lumbaih mahmah uh hi.\nZan khat thakhatin kongkhak kisawn ginngaih mahmah in phawng hi.\n“Pastor! Pastor!” ci-in nupi khatin kapkawmin sam a, “hong pai in,” hong pai in,” ci hi.\nLuz in kongkhak honpah a, a pualamah pawlpite khat Candida in hong zui hi.\n“Ka ta ngek pen a lauhuai mahmah aikam in pek hi,” ci-in lingin lau mahmah hi.\nPastor Carlos leh Luz in manlang takin kithawi uh a, datmei dee-in, lothangkang suzan leh tuihel in hong paikhia uh hi. Luz pen nurse khat hi. Inn hong tun uh ciangin tua inn sungah gul leh aikam tam mahmah ahihlam mu hi. Nupi nu leh a ta ngek amaute nih bek om uh hi. A pa uh pen dawithohte kiangah vapai khin hi. Nu in a tangek pen a khutah tawi-in a ta pen ling vanvan mawk a, a melsuah zong daang gawp mawk hi.\n“Naungek pen luai sungah ka sial a, aikam petna dan ka mu kei hi. Tua bangin nau ka dom ciangin a nu in a kap kawmin aikam khat mu hi, ci-in hong gen hi. Tua aikam pen ka khe tawh ka tuancil khin hi, ci-in gen hi. Luz in naungek pum tungteng aikam petna zong kawikawi hi, tua bangin a velvel kawmin naungek in a nak khiam semsemlam ka thei hi.\n“ Thungen ni” ci-in hong gen ciangin, khukdinsa-in thu ka gen uh hi. Pastor Carlos, Luz, leh Cándida tawh khut kilen khawmin thu ka ngen uh hi.\n“Topa aw, nangmah in vangliatna tawh na kidim hi. Hih naungek a damzo ding nang bek mah hi’” ci-in Pastor Carlos in thungen hi. Luz in naungek liammate silsaksak hi. Lothangkang gawisa-in ka puak uh tawh iakawm petna mun ka zut uh nai khat sung tangding thu ka ngen uh hi.\nKei khit ciangin pastor Carlos in thungenkik hi. Tua bangin lothangkang gawi a tui zutin thungenkik uh hi. Damdamin naungek in a kisat hong kiam zaw deuh hi. A melsuah hong kikhel hi.\n“Naungek nawi pia in,” ci-in Luz in naungek a nu pia hi. A nu in naungek limtak tawi-in nawipiak kipan hi. A innkuan un dawithoih thei mi kisam nawn lo hi. Vantung Pasian sangin a lian zaw kuamah om lo hi. Pastor Carlos in a paikhiatma-in thungen a, lungnuamsa-in ciahkhia hi.\n“Topa aw, na tungah kongte thungetna nong dawn manin ka lungdam uh hi. Nangmah in a lamdang takin naungek tungah damna nong pia hi. Nangma vangliatna ka muhna uh hong suak hi. Nangmah in a nungta Pasian taktak na hi hi,” ci-in pulaak hi.\nTu quarter Sabbath School 13na sumpi in Colombia Adventist University ah kipuak ding a, Pasian nasem ding mi pantahna sanginnpi puah nadingin kizek ding hi.


url: =Salpha Pu Tun Khaw Pum (C.L.Army) thu atom in. - Laibu Saal\nHome > Thuluui/Articles > Salpha Pu Tun Khaw Pum (C.L.Army) thu atom in.\nSalpha Pu Tun Khaw Pum (C.L.Army) thu atom in.\nNgalliam pen Pu Tun Khaw Pum a mah leh a mah' a kigen na hi aa PASAL PHA cihna a hi hi. Zomi te kipum khat na ding kapanta a cihna a hi hi.\nJan,1963 kumin C.L.A. [Chin Liberation Army ] ten a nasep kipan uh a, Sugnu khua ,Lamka khuapi. leh Singat khua a om Police Camp kap uh a, hih khua a [ S.D.O ] office te ah [ C.L.A ] te'n Dial lap[ flag ] akhai pahpah uh hi.\nTua khit ciang in gam tuam pan huhna nget ding kisam sakna in July ,22 .1963 in Rangoon[ Myanmar ] ah [China ] leh [ East -Pakistan ] [ tu hun in Bangladesh hi ] te palai te tawh kimu khawm ding in Pu Tun Khaw Pum a kuan hi.Hihkihona tak suak in 1964 kum ciang in Pu Tun Khaw Pum kumpi phalna tawh East-Pakistan ( Babgladesh ) ah vapai in a tun zawh nithum ciang in East-Pakistan [Bangladesh ] President AYub Khan tawh a tuam in kimu uh a, hih hun in AYub Khan in Pu Tun Khaw Pum pen numei lam leh Sum leh Paii lamah a citak hiam ci in ze et in, tua khit teh muan huai mahmah sa ahih man in, muan na taktak tawh East -Paskistan (Bangladesh ) Kumpi in C.L.A te Sum leh Paii, thauvui leh thautang leh Thau Lawng tawh tampi tak in a huh hi.Pu Tun Khaw Pum in President AYub Khan i piak License ( Gal van a mawk na a thoh thei na License) tawh a ki sap hunhun in East-Pakistan( Bangladesh ah ) Gal van thot thei hi.\n1965 kum ciang in anihvei pai na ding in Pu Tun Khaw Pum leh A lawm te'n East-Pakistan (Bangladesh ) ah Gal-van kisap tuamtuam a valakik uh hi.Hih hun ciang in C.L.A te tha hat in Battalion 2 pha ta uh aa, Camp thupi deuh deuh te uh Mualngat khau,Tengnoupal khua, Khaukhual khua or Lamka [Churacandpur] leh Teikhang khua [ tu-in Mizogam] huam te a hi hi. Hih hun lai tak in Lusei ten Gam nuaimi ( Unbderground) cih bang anei leh a thei nai vetlo hi. Tua hun lai tak in, Mizogam pen Lusei Hills ki ci hi. Kum sim in hih Lusei Hills ah kial ( Famine ) tung den hi. M.N.F makai Lal Deng pen hih Kial huhna a lai at ( Clerk ) khat hi lel hi.\nHih bang hun lai in Mizogam leh Manipur huam sunga aom Zomi teng kipum khat theih na a om kha diam cih na tawh Lamka kiang a om Kawnpui khua ah 1965 kumin Zomi makaite vaihawm na tawh thu ki kup khopna nei in, Zomi ulian makai tuam tuam leh Mizogam pan a hong kuan Pu Lal Deng ( M.N.F or Lusei Gamnuai mi Ma kaipa) leh mituamtuam a ki hel uh hi.\n1966 kum in MNF te ngetna mang in Pu Tun Khaw Pum in Aizawl leh khuapi tuamtuam kapna ding in thauvui leh Thau tang [Rifle 303 te zong mal 500 tungah apia khia hi.] van tuam tuam tampi a pia hi.C.L.A te piak galvan teng teng leh a neih sa uh galvan tawh MNF (Mizo National front) ten Febuary 28 1966 in Aizawl ,Lunglei ,Memagirim ,Champhai [Tonsim ] leh Kolosip a kap uh aa,MNF dial-lap [Flag] nai 48 sung a khai uh hi.\nHih kum in C.L.A ten East-PAKISTAN [Bangladesh ah] A Thum Veina galvan la ding in Pu Tun Khaw Pum ( C.L.A) leh a Zomi gal kap te tawh a kuan leuleu uh hi. C.L.A Makai pi Pu Tun Khaw Pum leh A gal Kap teng in East -Pakistan ( Bangladesh) pan, a deih teng uh ngah khin in LUNGDAM tak in leh Lungmuang tak a C.L.A Camp (Manipur) a ciah ding in Mizogam aa Aizawl mual tung tawn aa a hong pai lai tak un, a up het loh a huh det uh Mizo National Front [MNF] ( Lusei Gamnuai mi ) ten lampi ah C.L.A te piak sa ahi thau vui thau tang te leh galhiam te mah zangin CLA ( Zomi gal kap) te na man uh a ,East-Pakistan ( Bangladesh) pan a hong puak uh van, thua vui, thau tang leh van tuamtuam teng lak khit sak in,Pu Tun Khaw Pum bel mun tuamtuam ah sel in, a ma nung zui Zomi gal kap teng a ban a ban in mul kim het lo un M.N.F ( Lusei Gam nuai mi ) ten that ngekngek uh hi.\nHih teng bek tawh pha sak lo in C.L.A Galkap Camp a om lai teng, nuaimang ding in Teikhang Camp (C.L.A te Centre Camp) ( Zomi gal-Kap te Camp) ah Pu Tun Khaw Pum lutpih lai un, lungmuang tak a a om HITHIAT C.L.A ( Zomi GalKap te), M.N.F ( Lusei Gamnuai mi ) ten a vatmai mang uh hi. Zomi Gal Kap te, Si san a theih sa hawk tui luan in a luang hi, tua Camp ah.\nMi hing ngaih sutna a zong thuak ngamloh khop in a bawl khit ciang un, Mai-te Command Central [ Estern command ,H.Q leh General H.Q of M.N.F ah Kha 6 a om pih khit ciang un Pu Tun Khaw Pum nuntak na a laksak mai uh hi.\nC.L.A ( Zomi gal kap} Makaipi pa Pu Tun Khaw Pum leh Zomi gal kap teng Lusei gamnuai mi ( Lal Deng leh A Gal Kap , M.M.F.) ten a thah khit ciang in, Pu Tun Khaw Pum License zong lak sak in, tua tawh Bangladesh ah Thauvui thau tang thoh dinga Lal Deng te( MNF) a pai uh leh, President AYub Khan in " Koi lai ah Tun Khaw Pum om hiam?, amah a om kei leh gal van hong pia lo ding hin ci ina dawng hi" aizong Lal Deng in " Tun Khaw Pum i hong sawl hi, a mah manlo hi ci in" a khem hi, aizong President AYub Khan in gal van tawm cik bek pia hi. Tua zomi gal-kap te gal van teng tawh lusie ten India kumpi do in, Mizogam state bek na ngen uh hi.\nIh Zo paunak in ''Mihing luang leh sialluang mang ngeilo'' ci hiven.\nM.N.F Lusei Gamnuai galkap makai pa pen Cancer nat na tawh 1990 kum in si hi.\nLusei ten Zomi makai Pu Tun Khaw Pu ( C.L.A) hong thah sak kei uh leh, AYub Khan ( East Pakistan President or Bangladesh now ) kumpi pan Zomi te gam ding a hong piak lei tangh teng pen, Tu hun in, Mizogam state,Tripura state, Chittagong Hill tracks ( In Bangladesh), some parts of Assam State, Manipur, Chin State ( Now In Burma) pan Gun Khawm dong hi.\nZomi te aw tun hun ciang in, nam dang te zawng khual kullo in, Ka Zomi pih, ka nampih ci a ham phat na leh siamna pilna te ah Ih mi pih, te bek mah ci ten tan lel ni. Pu Tun Khaw Pum in, Lal Deng bangmah theilo, "zawng khua theilo pi, khua na thei sak kha a hih man in", Zomi te thupha ngah ding teng, tu in Lusei ten hong lak sak khin ta uh hi.\nOct.28 [ Pu Tun Khaw Pum a pian zawh Kum 61 a ci'n na ] aa hong gelh uh lai bu min ''HUN THAK'' cih lai bu pan in kong tei khiat sawn hi.\nTu ni dong ciang in Pu Tun Khaw that Lusei te M.N.F pawl te'n Pu Tun Khaw Pum DESIGN BAWL , DIAL-LAP [ Flag ] mah zanghZANGH LAI uh hi.\nTua MNF ( Lusei gamnuai mi ) te khut sung pan a tai a, a suak ta, a dam lai pen Pu Dr.Pum Za Thang bek om lai hi, tu hun a tua hun lai a thu piang dot theih ding.\nAtei khia – Alex Kap.\nKipawlna Mimal Taangthu Taangthu Thuluui/Articles\nItem Reviewed: Salpha Pu Tun Khaw Pum (C.L.Army) thu atom in. Description: Rating: 5 Reviewed By: Cinpu Zomi


url: =The Christmas Truce 1914 ~ TK Lian :: ZOMI DAILY\nposted on 15 December 2016 at 10:57 am Lomkholna: Article, Christmas, Thangkhanlian\nThe Christmas Truce (German: Weihnachtsfrieden; French: Trêve de Noël) kici pen Galpi Khatna (28 July 1914 – 11 November 1918) a nasiat mahmah lai takin kumpi thukimpina o mom lopi-in kikaptuah nawn lohna “official ceasefires” om lo napi-in 1914 in Western Front ah kikapna tawl khat a daihna genna ahi hi. 1914 Christmas ni-in Western Front sunga leidai kitohna/kulh a umcih (trenches) munte ah thau ging dai in, galte khat leh khat kilawm bawl uh uh hi. Galpi Khat kipat a kipanin kha nga sung kidona nasia mahmah a, German ten Belgium panin France va sim uh a, ahih hangin September kha bul in Battle of Marne kici ah British leh France galkapte kipawl in Paris khuapi ah Germante na dal zo uh ahih German galkapte Aisne phaizang ah nung kik in tua munah galphual sat uh hi.\nBattle of the Aisne kici kidona ah Allied Force (Soviet+Britain+France leh a pawlte) ten Germante panmun nawk zo lo uh ahih manin tua a kipanin a gualzo zaw mel om lo ahih manin trench-te zangin kikaptuahna nasia mahmah hi. German galkapte leilu lamah pangin “Race to the Sea” kici kidona ah Allied galkapte leh German galkap (Central Power/Forces) a panmun uh kilaksak nuam in kikaptuahna nasia mahmah hi. Kha bangzah hiam kidona nasia mahmah a, British galkap ten German galkapte lel zaw pian uh ahih manin Aisne panin kinungkik uh a, Flanders leilu lamah galphual sat uh uh hi. November kha sungin Aisne leilu lamah kidona nasia mahmah a, a gualzo zaw mel om lo uh ahih manin North Sea leh Switzerland gamgi kiim tengah galphual sat tuak uh hi.\nHih bangin kidona a nasiat mahmah lai takin Christmas hong nam ciaiciai ta ahih manin kilemna ding deih pawl tuamtuam ten – 1914 bei dek kuanin 101 British women suffragettes ten public message khat “Open Christmas Letter” kici kilemna ding deihna tawh “”To the Women of Germany and Austria” kici tangkopih in, Dec. 7, 1914 in Pope Benedict XV in zong Kha Siangtho ten Christmas zan ciangin la a sak hun sungun thau ging dai hen ci-in kidona a kihel gam tuamtuamte tungah official truce a om theihna dingin kunh napi a thukimpih gam kuamah om lo hi.\nAhih hangin German galkap ulian Capt. Bruce Bairnsfather in Dec. 24, 1914 in kigal bawl nawn loh photna dinga kithukimna (truce) omsakna ngimna tawh Ypres, Belgium kiim-a trenches khempeuh ah truce a omna ding pulak in tua kiim teng lim takin khuai meivak leh Christmas singkungte tawh German galkap ten zem (decorated) uh a, Christmas carol lasakna nei uh hi. British galkap ten carol la kisak a zak ciangun amau zong amau la tawh carol lasakna tawh dawng kik uh a, khat leh gal a galphual pan un kinosiatna kam (greeting) kipaih khum uh hi. Britishte’ 19 Infantry Brigade galkapte commander Brigadier-General Walter Congreve in truce pen Christmas pi ni (Dec. 25) in a omna theihna dingin Germante laikhak hi.\nGerman ten a laikhak na thukimpih uh a, Christmas ni-in kuamah pai lohna ding leitang “No Man’s Land” kicihna ah German galkapte hong pai uh a, Chrismas late sa-in British galkapte nosiat in awng uh hi. Ahih hangin British galkap ten German ten ngian zangin sniper rifle tawh hong kaplup sawm uh hi ding hi ci-in ummawh uh hi. German galkapte a lungsim takpi tawh hong pai uh hi cih a theih ciangun British galkapte zong No Man’s Land ah kam kisangtuah dingin va pai uh a, khat leh khat van tuamtuam kipiakna (gifts) – an, zatep, zu, laibu etc kipia tuah in lasak khawmna nei uh hi. Tua khitin bawlung kidemna nei uh a, German ten British galkapte goal 3-2 in zo uh hi.\nHih Cristmas Truce a kihel Captain Sir Edward Hulse in a tawpna dingin ‘Auld lang syne’ kici lasak khawmna ka nei uh a, pau tuamtuam – English, Scots, Irish, Prussians, Wurttenbergers, etc in sak khawmna ka nei uh hi ci hi. Hih Christmas Truce pen mun pawl khatah Christmas zan dong kizang a, mun pawl khatah Kum Thak dong kizang to suakin thau ging dai hi. Hih truce hangin German leh British galkap 100,000 kiim in Western Front ah kikaptuahna khawlsan uh hi.\nHih Christmas Truce pen British II Corps commander General Sir Horace Smith-Dorrien in deih lo a, British galkap ten German galkapte kilawmtatna a bawl lohna dingun thupia a, tua hun in German galkap khangno Corporal len Adolf Hitler in zong hih tawmvei sung kilemna neih ding deih loin langpang hi. Hih Christmas Truce hun sungin French galkapte kihel uh a, Kidopi Khatna nasiat lai takin French, British leh German galkap ten kigal bawl nawn loh photna dinga kithukimna (truce) a neih uh pen Christmas Truce 1914 in kiciamteh hi. Christmas Truce pen Western Front bekah kizang lo a, Eastern Front ah zong Russia galkapte leh Austro-Hungarian No Man’s Land ah a kikaptuahna uh khawl uh hi. Hih Christmas Truce pen gam uliante thukimpihna om lo ahih manin 1915 panin kidona nasia mahmah a, 11 November 1918 in bei pan hi. Hih Kidopi Khatna ah galkap million 70 (Europe galkap bek million 60) kihel a, galkap million 9 a sih banah nautang million 7 in sihna tuak hi.\nAllied Powers lamte: (a kum ki-atte pen a kihel sung uh hi a, a ki-at lote a kipat cil pan a dong a kihelte ahi hi).\nCentral Powers lamte:\nSources : Wikipedia and History.Com\nChristmas Truce ah a lasak uh a tawpna la Aung Lang Syne\nHih Christmas Truce tawh kisai Collin Raye in a phuah leh a sak “It Could Happen Again”\nPrevious: Vondeih Kep Ding – 83 (Dimno’ Pa)\nNext: Suakta tak a biak piakna ~ Tual Khan Suan\nCOVID ka kantan zia – Lungsim cidamna muhzia pan ~ Cing Van Kim


url: =Lamdang kasak thukhat ~ Lian Tuang :: ZOMI DAILY\nposted on 16 April 2018 at 5:17 pm Lomkholna: Liantuang, News, Zomi\nZingsang lamin ni suak silsial in khuahun nuam mahmah hi. Sun lam ciangin tha khat thu in meivom kai in huih ong nung vanvan hi. Singtehkeu le ninthelte kizial in huih nunna lamlamah leng zaizai hi. Huih khauh semsem in singkungte puk dekdek liang hi. Tua khit ciangin guah zu vanvan hi.\nTua bek tawh khawl nai loin gial ong kia ziahziah lailai hi. Gial pen gol mahmah a sailungtang ciacia pha mawk ahih manin a kiatna munmun ah ging taptap hi.\nKa kim ka pam ah singbak kia tampi tak om hi. Huih lah khauh lua gial lah gol theilua mahmah ahih teh singkung tunga om vasa, gamsate le thete khempeuh kisingkhia in si mang taktak ding hi ci in ka ngaihsun hi.\nTawlkhat khit ciangin van ong kihong kik in ni ong suakkik seisai leuleu hi. Khuahun a kihon ciangin gam sungah vasate ham ziahziah hi. The te zong khuang zaizai hi. Vasate alomlom in leng zuaizuai a, mualkuam khat le khat kikal vasate a kigal ho bangin kidawng diamdiam hi. Vasa hamte ka ngaihngaih ciangin vasa hamzia nam tampi ka za kha hi.\nHuihpi guahpi le gialpite in nasia takin anuai ngiengei hangin singkung tunga vasa gamsate bangmah acih loh pen lamdang ka sa mahmah hi. Lian Tuang\nPrevious: Misisate’ kivuina KHAN leh HAN (kei’ theihna ciang)\nNext: Laikhak lamdang ~ Tdkhen


url: =Vondeih Kep Ding – 134 (Dimno’ Pa) :: ZOMI DAILY\nposted on 15 February 2018 at 9:12 pm Lomkholna: Article, Paukhankap\nKhat veivei, lungkia thanem in i om laitak sermon sau pipi, thu kihilhna tampite sangin Lai Siangtho tang khat, laigual tomno khat, leh tangthu tomno khatpeuh in i tha hong dim kik thei zaw hi. ‘Sharing is caring,’ ci ahih teh ka deih mahmah tangthu tomno khat hong share ning!\nKhatvei, Vasa khat in Khuai kiang ah, “Hizah tak a, sun tawh zan tawh tawlnga man lo-in, gimpi tawlpi a na bawl na zuu te, mi khat peuh hong pai-in hong lakzak ziauh, hong guksak ziauh pen, heh lo na hiam?” ci-in hong dot leh, Khuai in, “Awh…heh dingin ngaihsun ngei peuhmah kei veng e! Banghang hiam cih leh amau ka zuu bek hong guksak thei uh in, ahi zongin a zuu ka bawl dan pen hong guk sak thei lo uh hi,” ci-in dawng kik hi.\nHih tangthu tom in tam veipi tha hong dim kikkik hi.\nA kigen ngei khat ah, nikhat in tui hai 8 ta dawn ding hoih ci-a, ahi zongin tulam ciangin scientist te in tuazah tektek dawn kul sese lo, i pumpi kisap zah bek dawn ding, cikik uh hi.\nAhi zongin peel lo-in dawn thei leng a hoih penpen ah zingthawh khit bangmah nek ma-in hai khat, an nek hun ding nailangh ma-in hai khat, kisil ding ciangin hai khat, leh lup hun ding ma, nai khat in hai khat ta dawn hamtang leng cidamna tawh kituak hi, ci uh hi.\nPrevious: USA, Florida sanginn khatah thaukikap, mi 17 si, 15 zato ah lum\nNext: The Asham ~ Dim Lun Zam


url: =Khristian Zi leh Pasalte vaipuak (Eph 5:22-33) ~ T. Sawm Lian :: ZOMI DAILY\nposted on 14 June 2016 at 7:22 am Lomkholna: Article, Biakna, Sawmlian\nLai Siangtho sungah mi kibang het lo nih – zi hau mahmah kumpi Solomon leh zi nei lo Sawltak Paul in zi leh pasal thu tawh kisai lim gelh mahmah uh hi. Zi hau mahin omin, Solomon in bel zi hoih leh hoih lo, zi hoih lo neite thuakna leh zi hoih lo neih sanga a nuamzaw thu tampi (Paunakte sung khawngah) gen hi. Tua lam gen masa gawp mawk le’ng hong buaihuai thei ahih manin Ephesa 5:22-33 sunga Sawltak Paul’ genna panin zi leh pasalte vaipuak/mawhpuak i gen ding hi.\nEphesa laibu pen Rom khuapi sunga kumpite in inn-a a khumcip (house arrest) hun sunga Sawltak Paul in a laigelh/laikhak lite (Ephesa, Filippi, Kolose, Filemon) laka khat hi a, A.D 61 kum-a a gelh hi dingin ki-um hi. Ephesa khua pen tuhun ciang Turkey kici gam sungah om a, Sawltak Paul hun laiin zong khua thupi, minam tuamtuamte teenkhopna ahi hi. Temple of Artemis kici, a zaina – 425ft. x 220ft. x 60 ft.; laibuli hoih mahmah; sumbawlna phual 360 feet square; mi 25,000 tut theihna limpiahna innpi (theater) bang zong om hi.\nHih laibu ah Jew mi leh Gentail mi Jesu hotkhiatna sungah kilamdanna om lo ciin Paul in gen hi. A lian 1–3 sung pen Khris sunga thu-ummite omzia gencianna hi a, a lian 4–6 pen Khristiante nuntak-kalsuanzia ding genna ahi hi. Eph 5:22-33 sungah Sawltak Paul in zi leh pasal kizopna, nupa kalsuanzia ding leh theih ding thu gelh a, tom cikin Kolose 3:18,19 ah gelh kikin, Peter in zong hih thu tawh a kihual mah 1 Pet 3:1-7 sungah gelh hi.\nTuhun ciangin zi leh pasalte lakah ‘kei kua, bangci bangin nungta ding,’ cih ngaihsun lo leh, Lai Siangtho in bangci gen cih kan loin, ei hoihsakna leh mihing dikna (rights) paulapin kikalsuan kha zel ahih manin innsung kimakaihna leh innsung kalsuanna-ah buaina tampi om hi. Tua ahih manin hih thu pen tuhun adingin a kisam pha mahmah thu ahi hi.\nZite vaipuakte (n. 22-24)\nEph 5:22-24 sungah Paul in zite in a pasalte’ tung uah a vaipuak uh leh a hang (reason) gelh a, gentehna tawh kician takin gencian lai hi.\nVaipuak: Zite aw, na pasalte tung uah ki-ap (submit) un; Topa tungah na ki-ap bang un (n. 22). Hih munah Sawltak Paul in thupiakna kammal (imperative word) zangin zite zuih ding gen a, ‘zi’ kici, pasal nei peuhmah in Topa tungah a ki-ap bang leh Topa thu a man bang un a pasalte thumang ding, a pasalte tung uah ki-ap/kipumpiak ding ci hi.\nGrik kammal ‘ai gunaikes’ cih Paul in hih munah zang a, hih pen numei khempeuh genna kammal hizaw hi. Ahi zongin hih muna a kizatzia (context) pen zineisa pasalte (Gk. andrasin) tawh kizangkhawm/kigenkhawm ahih manin numeite cih sangin ‘zite’ ciin kitei hi.\n“Ki-ap” (submit/hupotassasthe[Gk]) cih kammal pen Lai Siangtho a kitei masa (manuscript) pawlkhatah om lo a, ahih zongin a tamzaw-ah a om banah, zite pen pasalte tungah ki-ap/kipumpiak dingin a genna tuamtuam panin a om ding mah hi cih kician takin kithei hi (c.f. 1 Pet 3:1; Kol 3:18). Tua banah, a ban i sim suk ciangin zite pasalte tungah ki-ap ding ahihna thu kician sinsen hi.\nKi-apzia ding tawh kisai zong Sawltak Paul in gen pah a, “Topa tungah na ki-ap bang un ahkl Topa tungah na hih bang un” cih ahi hi. Topa tungah a ki-ap, mi piangthak taktak zi pen a pasal tungah zong ki-ap ding cihna hi. Ki-kha-mi sak lua a, pasalte thusim lo leh bangmah-a a ngaihsun lo mi pen Sawltak Paul hong sinsakdan tawh kituak lo hi. Pasian tungah a ki-ap khin thu-um zi khat pen Pasian tungah ki-ap mah bangin a pasal tungah ki-ap ding cihna ahi hi.\nA hang: Pasal pen a lu/heutu (head) hi; a tatkhiatsa pawlpi (church) tungah Khris a lu (head) ahih mah bangin (n. 23). Hih munah bang hangin zite pen pasalte tungah ki-ap ding hiam cih Paul in gencian hi. Tua pen, pawlpi leh a phuankhia, a nei Jesu Khris tawh genteh a, pawlpi (church) sangin a phutkhiapa Khris lianzaw a, Khris pen pawlpi lu (head), pawlpi tungah thuneitu ahih mah bangin zite tungah zong thunei, zite lu (head) pen pasal hi, ci hi.\nBang ci bangin..: Pawlpi pen Khris sungah a ki-ap bangin, zite zong na khempeuh ah a pasalte tung uah ki-ap ding uh hi (n. 24). Hih muna pawlpi (church) kici pen Khris tawh a kizom taktak pawlpi hi cih pen theih masak kisam hi. Tua Khris tawh a kizom taktak pawlpi in Khris pen a thupi leh a lianpen a koih a, a hong sawlna/thupiakna bang a ama deihna banga a kalsuan mah bangin, zite in zong pasalte deihna bangin om ding cihna ahi hi.\nHih a neu 24 sungah a “na khempeuh-ah” (Gk. en panti) cih kammal pen a buaihuai leh a haksa khat ahi hi. “Na khempeuh-ah ki-ap” cih ciangin Pasian deihloh thute khempeuh zong huam hiam, cih pen dotna lianpi ahi hi. Ngaihsutdan tampi leh thunung-thuma i sim ciangin hih ‘na khempeuh-ah’ cih pen Pasian deihna tawh kituak a pasalte’ thumanna a gennop bulpi hi leh kilawm hi. Tua ahih manin hih “na khempeuh-ah” cih kammal pen “Khris/Pasian deihna tawh a kituakte khempeuh a gennopna hi” ci leng kikial lo ding hi.\nPasalte Vaipuak (n. 25-32)\nZite vaipuak – a pasalte tung uah ki-ap ding, thumang tak leh pasalte deih banga nuntak ding cih pen a haksa mahmah tawh kibang hi. Ahi zongin tua sang a baih lo zaw thu Sawltak Paul in pasal, zineisate vaipuak a neu 25–32 sungah kician takin gencianna tawh gelh hi.\nVaipuak: Zite it ding (n. 25a, 28, 33). Zite tungah Sawltak Paul in thupiakna kammal (imperative word) a zat mah bangin hih munah zong thupiakna kammal mah tawh pasalte vaipuak genkik hi. Eph 5:25, 28, 33 sungah itna (Gk. agape) cih kammal gukvei Paul in zang hi. Pasalte vaipuak thupipen zite it ding ahi hi. Tua pen gentehna mah tawh na gencian kik hi. Khris in pawlpi a it manin puanbanna om lo leh a sianthona dingin a nuntakna piakhia hi (n. 25-27). Tua banah itzia ding tawh kisai-in, ‘pasalte in amau pumpi a it bangin a zite a it ding,’ ci a, ‘a zite a itte in amau pumpi zong a it ahi uh hi,’ ci hi (n. 28,29)\nEtteh ding: Khris in pawlpi a it bangin (n. 25b, 29c). Pawlpi lu (head) Khris ahihna tawh numeite vaipuak a gencian khit ciangin, pasalte vaipuak a genna sungah pawlpi leh Khris kizopna mah tawh hong gencian leuleu hi. Zite pen pawlpi tawh genteh a, pasal pen Khris tawh genteh hi. Khris in sisan tawh a hotkhiatsa mite omkhopna pawlpi a it bang leh, a kisapte uh lawhcingsakin, hoih leh pha takin a makaih bangin pasal in zong a hoih leh manpha, lampi dik leh Pasian thu tawh kituakin itna tak tawh zite makaih ding ahi hi.\nA hang…: Pasalte in zite a itna ding a hang (reason) kician takin Paul in gelh a, a kikhen thei lo pawlpi leh Khris tawh genteh-in, zi leh pasal (nupa) pen ci-le-sa khat (one flesh) hi, ci hi (n. 31c). Hih munah ‘khat/one’ cih ciangin na khempeuh kibang khin cihna hi tuan lo hi. Pasian pianzia tawh kinai mahmah hi. Pasian zong ‘khat’ bek hi a, mimal tuam Pa, Tapa leh Kha Siangtho ahih bangin, nupa khat bek, zi leh pasal mimal nih ahih manin thiehsiam haksa lo a, Pasian nei lote adingin a haksa mahmah ding tawh kibang “pasalte tungah ki-apna” leh “Khris in pawlpi a it banga pasalte in zite it” pen thu-ummite adingin haksa lo hi.\nCi-le-sa khat (one flesh) ahita nupa sungah a kibang lo pasalte in zite tungah thunei, zite lu (head) cih manin ut bangbang leh Pasian thu tawh kituak lo a zite makaih a, thu kimansak ding cihna hi lo hi. Pasalte pilvanhuai mahmah hi.\nSawltak Paul’ Thukhupna (n. 33)\nSawltak Paul in, “kuamapeuh in ama pumpi a it bangin a zi it hen la, zi in zong a pasal zahtak ta hen” ciin thupiakna kammal mah tawh zi leh pasalte vaipuak genkikin thukhum hi. Eph 5:21 sungah zong Khristiante khat le khat Jesu hangin ki-zahtak, ki-ap, ki-it tuah dingin hong hilh hi. Tua pen i gensa bangin, Jesu nei masa photphot leng a piang thei ding ahi hi.\nTuhun ciangin sum muh tamzawkna hang peuh, laitan tamzawk man leh cidam zawk man peuhin pasalte bangmah a ngaihsun lo, pasalte a zahtak nuam ngiat lo zi pawlkhat om hi. Pawlkhat leuleu in pasalte neihsa bek deih, a sepkhiatsa bek deih/it a, a nuam ding-a a ngaihsutdan bekbek tawh a kalsuan nuam zi tampi mah om hi. Tua ding hi lo a, bangci bang dinmunah om taleh zi in a pasal a zahtak ding pen Lai Siangtho hong hilhzia ahi hi.\nPasal pen a lu (head) ahih mah bangin innkuan kisapte pen ama khut sungah kinga hi. Nasemin innkuan sung nek-le-dawn, silh-le-ten leh kisapte ngahna dingin nasemkhia ding hi. A it (ding), a zi (leh tate) adingin zong sem nuam lo leh zu le sa tawh kidiah a, bangmah sem nuam lo, a kawi vakvak mi pen zite in a zahtak ding a ut mahmah hangin Lai Siangtho hong sinsakdan tawh kituak lo hi. Nungak dang peuh, mi zi peuh it ding hi lo a, zineisa khat in a zi a it ding pen Lai Siangtho hong sinsakna ahi hi.\nCiamnuih citakin, “Sarah in a pasal ‘ka topa’ ci a, Zomi nupite in a pasalte ‘ka mihing pa’ ci uh” kici hi. Zomi nupi khempeuh bel tua bang het lo hi cih i theih hi mah leh, kisin ding tampi om lai cih kilang hi. Zite in a zahtak theih ding a pasalte nuntak-khuasak ding zong kisam cih kilangsak a, nupite in zong bangbang ahi zongin ‘Pasian in lu (head) ding hong piak hi’ cih pom kisam hi.\nTua ahih manin, i innsung a damna dingin zi leh pasalte in vaipuak kician tak nei hi hang, cih phawk thak leng uthuai mahmah hi. Zi hoih, pasal hoih hih theihna ding lampi kician taka i genna panin, a masapenah Pasian koih in, tua khit ciang zite in pasalte tungah ki-ap/kipumpiakin, thumang-in, pasalte in zong Pasian masakin, tua khit ciang itna taktak tawh zite itin, makaih a, innsung vaihawm a, kisamte ngahna dingin na sep ding ahi hi. “Kei kua, bang hiam ka sep ding, bang vaipuak nei,” cih pen zi leh pasal ahi khempeuhte in ngaihsunin, Lai Siangtho hong hilhna banga vaipuakte a semkhia zo dingin Pasian in hih thugelh hong zatsakin, a sim mimal kim thupha hong piata hen.\nDaihna Cabin, 12052016\nTunai a thului gelh thakte:\n1. Piangthakte leh Minam Itna… http://sawmdaihnacabin.blogspot.in/2016/05/piangthakte-leh-minam-itna.html\n2. Tuhun Leitung Paizia…. http://sawmdaihnacabin.blogspot.in/2016/05/tuhun-leitung-paizia_12.html\n3. A Kisam Masapen… http://sawmdaihnacabin.blogspot.in/2016/05/a-kisam-masapen.html\n4. Thumanna… http://sawmdaihnacabin.blogspot.in/2016/04/thumanna-obedience.html\nPrevious: Alip Khap Huai USA thupiang ~ Florida State\nNext: Dahpihna Laikhak ~ Thang Sian Khai (kum 38)\nMyanmar, Kyaiktiyo Pagoda ah kum 4 sung gamdangmi lutman Kyat Thein 29,687 kingah\nBreaking News: Mexico Khuapi ah nasia tak in zinling!\nUSA, Kentucky sanginn khatah thaukikap, sangnaupang 2 si, adang 18 liam


url: =Vondeih Kep Ding – 78 (Dimno’ Pa) :: ZOMI DAILY\nposted on 23 November 2016 at 7:10 am UTC+9:30 Lomkholna: Article, Paukhankap\nMipa khat in hidan in na gen ngei hi.\n‘Ka gaal ah Sakol nih om in, hihci et ziau le hang akilamdang lua lo ding tawh kibang na pi, a gei nai panin en le hang khat zaw pen a mittaw,mitkhua mulo na hihi.\nMitkhua mulo ahih hangin sakol neipa in zuak ning, go ning cilo-in ama tatna dingin huang golpi khat bawlsak in tua sungah koih hi.\nLimtak in ngai le hang kaw-long khat ging ging in, tua long ging pen hua a Sakol khat zaw ngawng ah na ki awk sak hi. Mitkhua mulo Sakol in tua long ging azak ciangin alawm koi ah om, koi lam pai cih thei-in alawm paipai na nungah zui hi.\nEtcik taktak le hang hua Sakol long awk pen in Sakok mitkhua mulo pen limtak-in don in etcik den-a, alawm in zong along ging na ngai-in tua lam manawh in gamta den hi.\nNitak abuk zuan in aciah uh ciangin zong Sakol long awk pen in alawm nunghei kik zelzel-a kigam la-in alawm in along ging azak loh khak ding, alampial khak ding patau in ngak tawntung hi, gamla pi-ah paisan ngeilo hi.’ ci hi.\nTawngno aw, hih Sakol neipa mah bangin Pasian in ei innkuan, cingtak kei tamah leng, hoih kei tamah leng, it bang kei tamah le hang hong paai lo, hong nusia lo-in Ama huang sung ah hong koih in hong keem tawntung hi. An limna mun ah ei hong gamta sak in, tuidam kiang ah ei hong lumsak hi. Aman’n amit nauta bangin hong keem-a, i haksat hun ciangin ei hong huh dingin midangte hong sawl tawntung hi.\nKhat veivei ciangin mitkhua mulo Sakol bang i hi-a, long ging’ ngai-in i khua-sa hi. Khat veivei ciangin long ki-awk sak Sakol bangin midangte’ lamman ah apaina dingin i makaih zel hi.\nPrevious: Zomi Cup 2017 vai pulakna ~ ZAM iNFO\nNext: iPhone 6s te Battery nawngkaina om ahih manin, Apple te’n Recall ~ ZD\nZYA Weekly News :: 12 September 2014


url: =Rev. Dr. James Singzakhai | Siyin Chin Baptist Church\nRev. Dr. James Singzakhai\nHun Hong Nai Zo\nPosted by thawngno ⋅ February 10, 2014 ⋅ 1 Comment\nJanuary 26, 2014;\nHun Ngilo Khen 3na\nPosted by thawngno ⋅ December 20, 2012 ⋅ Leave a comment\nThanksgiving crusade, November 24 ni Rev. Dr. James Singzakhai ii Lai thiangtho hilna\nHun Ngilo Khen 2na\nPosted by thawngno ⋅ December 4, 2012 ⋅ Leave a comment\nHun Ngilo Khen 1na\nPosted by thawngno ⋅ December 3, 2012 ⋅ Leave a comment\nNovember (24) ni, Thanksgiving crusade ki vawt aa, Rev. Dr. James Singzakhai na hanthotna nei hi. Khen 2 na le a zom suak lai tu hi.\nPathian Ngal Vanh Abucing\nPosted by thawngno ⋅ November 26, 2012 ⋅ Leave a comment\nNovember 25, 2012 Thanksgiving zawk nipi masa ni ah Rev. Dr. James Singzakhai na hanthotna nei hi. 24 ni Thanksgiving crusade ki vawt aa, ama mana tha lawp tak in tentan pia aa, a kaa a ngai theampo tha lawp mama tek hi.\nSpeaker: Rev. Dr. James Singzakhai Place: Japan Date: unknown Language: Burmese\nLaw For Grace\nSpeaker: Rev. Dr. James Singzakhai Title: Law For Grace (Weekly World episode # 42) Place: World Bridge International Date: September 1, 2011 Language: Burmese Weekly Word # 42 – Law for Grace (in Burmese) from World Bridge International on Vimeo.\nWeekly Word with Dr. James (Episode 41)\nPosted by thawngno ⋅ August 27, 2011 ⋅ Leave a comment\nPreacher: Rev. Dr. James Singzakhai Title: Road Signs That Show The End of the Time Place: Weekly Word with Dr. James Language: Burmese WW#41-Road Signs to End Time from World Bridge International on Vimeo.\nPosted by thawngno ⋅ August 14, 2011 ⋅ Leave a comment\nTitle: The Holy Spirit Baptism Place: Falam Christian Church of Indianapolis Date: Unknown Language: Burmese/Falam The Holy Spirit Baptism from World Bridge International on Vimeo.\nPosted by thawngno ⋅ August 12, 2011 ⋅ Leave a comment\nTitle: End Time Harvest Place: Maryland, USA Date: April 15-17, 2011 Language: Burmese Source: Ukamaroma\nHistory of the working of the Holiy Spirit in building Christ’s Church\nTitle: History of the working of the Holiy Spirit in building Christ’s Church Place: Falam Christian Church of Indianapolis Date: Unknown Language: Burmese/Falam Dr. Sing Za Khai: the History of the working of the Holiy SPirit in building Christ’s Church: Kawhhran ah Thlarau Thianghlim hna from FALAM on Vimeo. Source: Falam


url: =CNF vai Update ~ Cin Lian Khai :: ZOMI DAILY\nCNF vai Update ~ Cin Lian Khai\nposted on 5 July 2018 at 7:12 am Lomkholna: Cinliankhai, News, Zomi\nDear Zomi It Taktak teng, ih theihsa mahbang in hun khat lai a, Zomi sumbawl honkhat hong thahsak CNF te tawmkhat phawk kik hangh. CNF ih cihciang Chin State khempeuh huam hipeuhmah lo hi. Pu No Than Kap pawl Unau Falam lamte CNF pan a khawlna uh sawtta hi. Tua khitteh Southern Chin State lamte zong hong khawl leuleu uh hi. Tua a hih leh CNF ih cihpen Khalkha leh Thantlang sung pan hong hizaw diak ta hi. Tedim leh Tonzang panzong zumngak naseppih hon khat om lai veve hi.\nTedim ah Mipi phalna omlo in zum hong hong uh a, mipi ten zong deihlohna lung na pho ngei uh hi. Hong veve uh hi. Zomi it pawlkhat in a zum vuah Bomb nihvei puaksak khin cih ih theihsa ciat a hihi. 2015 Oct 15 ni in NCA signed uh a, Tedim huam Zimte lam ah Sakhan hong nei uh hi.\nTuhun in, Zimte gam a CNF-te’n Zomiten khua ul sisan luang, thatang/lu tawh van pua keukeu a sum athalawh uh, gan zuaka summeet tawm cikcik a delhte tungah sum dong ziahziah uh a, tua bek hilo lai in, Bukphil khua khawngah Zuu khamna bawl, amau a duh ciang ua mukei le uh heh, khuasung mite’n thuak, banah vanzuakna sai ah a deihdeih uh la-in sum pialo cih bang in gamta lai uh hi. Tua ban ah Phaltang khuathak Bulphet a kicihna mun ah Camp lambeh lai uh hi. Tua lai munpen India kumpi leh Kawl Kumpi kihodan a hih leh “Boarder Hut” kibawlna ding mun a hihi.\nMore: Zogam vs CNF (Laisiangtho tawh gentehna)\nZomite kipum khat in kalsuan huai luata hi. Tonzang gam ah Meitei Thautawi Beng ciing om a, Tedim gam ah CNF ten siahkai a, Zomite koi ah om hihiam? Ih gam ah bang thuneihna nei ih hiam? Thau lo tawh a ki gen theilo thu hon khat om hi.\nTime for global Zomi action!\nCin Lian Khai (Zogamkhaino)\nPrevious: Kuala Lumpur, Batu Caves naupang amangcip pen Fridge sungah asisa in kimu\nNext: Tuhun zizon zineihdan ~ Lengtong Pauno\n19 July 2018 at 3:40 pm\nAbeisa hun-kumtebel zonghitheikha mah inteh cini-Tu kum 2017-18 tunituhun liankhonga thupiang aomlehbel gen dinghisamah ing-tulaitak june khasungin sumdawnguhhikiciven man-manlo-theicianlo-\nHong Kong atanu thatlum in asemnen nupinu in zatui zang hiding kici\nMalaysia, Subang vengsungah palik khat thautawh kikaplum\nMi Ta Ding Paaisak (Surrogacy) ~ Hau Za Cin\nNa ngaihsun ngei hiam?\nLa leh Laam ~ Col. H. Kam Pu\nVideo: Singapore gamsung lamkanna lei khat mawtaw in anawkkhak laitak\nKuala Lumpur khuasung lungphona panin thumanglo Rohingya mi 71 kiman\nAmah amasapen: Lia Vung Deih Lun


url: =Numei khat HIV natna nei ci’n abeisa kum 15 sung ki theikhial, zato te thu kibawlding :: ZOMI DAILY\nposted on 5 June 2017 at 12:16 am Lomkholna: News, Sawltak, Thailand, World\nThailand ah numei khat HIV natna neihi ci’n Hospital khatpan genkhial mawk uh ahih manin, abeisa kum 15 sung HIV natna aneimah kisasa hi. Ahi zongin tuapen aki genkhial ahihlam theikhia kik ahih manin, tua Hospital pen thu bawlsawm cih The Nation pan kiza hi.\nTua numeinu pen tu’n kum 23 phakhinta a, aminpen Suthida Sangsumart kici hi. Abeisa kum 15 sungpen HIV natna nei ci’n ki ciamtehmawk ahih manin, antiHIV Medicine zatui anene hi a, khuasung mipi te’nzong HIV natna aneikhat in ciamteh uh ahih manin, khuasung vengsung leh mipi mai ah maimial hun tammahmah hi.\nAhi zongin nung Thursday ni in Thai Red Cross Society’s Anonymous Clinic ah asi sitsak “Blood Test” bawl in, HIV natna aneihlohlam hansantak in genkhiata hi.\nTua Blood Test abawl laitak inzong Media te’n encik uh a, Result angahdong ngakcip uhhi. Tuabek thamlo amah ii a Lawyer Songkran Achariyasab kici inzong Blood Test akibawl laitak in agei ah ngakcip cihi.\nBlood Test akibawlna panin Result asuahkhiat ciangin tuanu pen HIV neilo cih kiciantak in Doctor te’n agenkhiat ciangin lungkimlua in akhitui te luangkhia ziahziah hi.\nNunglamdiak inzong Hospital adangkhat ah Blood Test bawlin, HIV aneihlohlam kigenkhin himahleh akician mahmahding Official Result deih ahih manin, Media te mai ah Blood Test khatvei aki bawlkik ahihi.\nHihnu pen kum 8 aphak laitak in apa pen AIDS natna tawh sihsan hi. Tuahun laitak in Roi Et Province sung aom Suvarnabhumi Hospital ah Blood Test kibawl a, HIV natna nei cihsanmawk uhhi.\nTuahunpek kum 8 aphaklai akipan HIV natna tawh kisai in zatui aneden ahihi. Bekthamlo, akhuasung mite’n apa pen AIDS tawh asi ahih banah amahzong HIV natna nei ahih manin simmawhbawl in, nawlkhin uhhi. Amahzong thuakzolo ahih manin, Samut Prakarn Province ah kituahkhia hi.\nRelated: Thailand ah Kawlgam numei abuansawm khat temta tawh kidawtlum ~ ZD\nAbeisa kum 15 sung HIV natna nei ci’n aki genkhialhna tungtawn in athuak hamsatna tampi te hangin lungsim natna lianmahmah a, tuabang in agenkhial Hospital pen thubawlding, Legal Action lading cih kiza hi. Pasal khatin HIV neih akicihlam theipipi teenpih veve a, ahi zongin nau aneih ciangin Blood Test akibawlciang HIV aneihlohlam aki theikhia cihi. ZD Sawltak #zomidaily\nPrevious: Malaysia, Shopping Mall sungah numei a nawngkaisak zelzel pasal khat kiman\nNext: Lorry leh Perodua mawtawneu khat ki maiphutkha, mi 1 si\nTopa Jesuh Ong Paikik Ding


url: = Vangtung ngam thet thei natu Jesu bek lampi ahi ziam?\nVangtung ngam thet thei natu Jesu bek lampi ahi ziam?\nDokna: "Vangtung ngam thet thei natu Jesu bek lampi ahi ziam?"\nZokikna: “Keima in mi pha ka hihi. Tua ahimanin vantungngam ka theng tu hi.” “Keima in a pha ngawl na pawlkhat ka sep hangin na pha ka sep tam zaw ahi manin vantungngam ka nga tu hi.” “ Lai Thiangtho taw kizui-a ka nuntak ngawl hangin Pathian in kei sia hell meilipi sungah hong koi ngawl tu hi. Hun kikheal zo ta hi!” “Patang a thatte le mithatte bek Hell meili sungah theng tu hi.”\nHibang-a ngaisutna sia mikiim in ngaisun thei tha tu hi. Ahi zongin thuman thutak in hibangin hong son ngawl ahimanin amate mitheamte ahi uh hi. Mitheampa Satan in ih thuak sungah hibang-a apha ngawl ngaisutnate hong koi sak ahi hi. Satan le ama a zuite sia Pathian ngal ahi uh hi (1Peter. 5:8). Satan sia mitheampa hi in, ama le ama mi pha bangin kinei thei hi (2 Corinte. 11:14). Tua ahimanin Pathian taw a kizom ngawl theampote ii thingsung aman uk hi. “Hi leitung a ukpa in thu um ngawlte thinsung mit a taw sak hi. Tua ahimanin amate in Pathian lim a hi, Khris ih vangletna Lungdamna khuavak muthei ngawl uh hi” (2Corinte. 4:4).\nPathian in mawna neu pawlkhat don ngawl hi, ahibale, Hell sia “Mipha ngawlte a tu bek hi” ci-a upna in leilotna ahi hi. Mawhna theampo hangin Pathian taw ih ki khen hi. “Mi ih theamna zong mawna ma ahi hi.’’ Mi theampo maw siat uh a, amau hanciamna taw vantung ngam nga zaw natu phatna khat zong a nei bua hi (Romte. 3:23). Napha na sepna in siatna na sepna sangin tam zaw ahimanin vantung ngam taw na kikhuala hi. Hi na pha ih sepna sungah Pathian hong om bathong le a lui thathong hi lel hi. “ Hesuakna hang hile sepna a kisam nawn bua hi. Sepna hang hile hesuakna kisam ngawl hi” (Romte. 11:6). Eite in vantungngam ih nga zawk na tuin na pha ih seam zo bua hi (Titus. 3:5).\n“Kongkawcik lampi ah tum un. Lamzinpi kongvang sia gol in zai ahimanin a zuite kisia hi. Laizinpi a zui mi tam hi” (Mate. 7:13). Mikhat in mawna taw nungta-in Pathian upna anei bua le Pathian in a mawna a maisak batu hi. “Note in nidangin leitung nate zui-in hi leitung a ukpa deina bangin na gamta uh a, Pathian thu ni nuam ngawlin mawna nam kim na vawt uh hangin Pathian in note hong nungta sak kik zo hi” (Ephet. 2:1-2).\nPathian in hi leitung sia a kicing tu le a pha tuin a vawt ahi hi. Tua zawk ciangin Pathian in Adam le Eve vawt a, amate uuk bangin a gamtat thei natu-in suatakna pia hi. Tua ahimanin amate in Pathian deina zui thei-a, zong nial thei hi. Ahizongin Satan ii ze-etna hangin amate in Pathian thu hong nial uh a, mawna hong vawt uh hi. Adam sung pan a piang mi peuma Pathian taw kipawl thei nawn ngawl uh hi. Eite sia maw nei ihhih manin eima hanciam thu taw in Pathian taw ih kipawl thei nawn bua hi. Tua ahimanin Pathian in ama taw vantungah ih kipawlkik thei natu lampi hong hon sak hi. “Pathian in leitung mi theampo hong it mama ahimanin ama tapa a um mi theampo kisia ngawl a, nuntak tawntungna a nga thei na tuin Pathian in a tapa khat bek neisun a hong piak dongin leitung mite hong it hi” (John. 3:16). “Mawna thaman in hong piak sia thina hi-a, ahizongin ih topa Jesu Khris hangin ih nga letsong in tawntung nuntakna ahi hi.’’ (Romte. 6:23) Jesu ih mawna tanga a thi tuin hong suak ahi hi. Tua ahi manin eite in ih thi kul nawn ngawl hi. Nithum zawk ciangin thina zo-in ama hong tho to kik hi (Romte. 4:25). Thina a zawna hong lakkhia hi. Jesu in Pathian le mite kikalah leii hong daw sak zo hi. Tua ahi manin eite in Jesu ih up nak le Pathian taw kipawltheina ih nga hi.\n“Tawntung nuntakna in Pathian khat bek om hi, ci-a upna, hi leitungah hong ki sawl Jesu Khris upna ahi hi” (John.17:3). Mi a tam zaw in Pathian um uh hi. Satan in zong Pathian um hi. Ahizongin ngupna ih nga theina tuin Pathian kungah ih cia tu ahi hi. Ama taw ih kipawlkhop tu ahi hi. Ih mawnateng ih nusiat tu ahi hi. Ama ih zuih tu ahi hi. Ih sepna theampo ah Jesu ih muan tu ahi hi. “Thumaanna sia Pathian kungpan hi a, Jesu Khris a um mi theampote atu ahi hi. Kilamdanna bang ma om ngawl hi” (Romte.3:22). Khris ngawlpo ngupkhiatna nganatu lampi dang om ngawl ahi hunlam Lai Thiangtho in tel takin hong son hi. Jesu in John. 14:6 na sungah hibangin son hi. “Keima in Lampi ka hihi. Thuman le nuntakna zong ka hihi. Kei hong suang ngawlin kuamah in Pa kungah a theng thei batu hi”.\nTawntung nuntakna nga natuin Jesu bek lampi ahi hi. Banghang ziam ci le ih mawna theampo hong puak sak theipa in Jesu bek ahihang ahi hi (Romte. 6:23). Adang biaknate in mawna ii a liatna le mawna hanga ih thuak tu ngimna a son bua hi. Khris ii hong piak ahi mawna maisakna sia a dang biaknate in hong pia thei bua hi. A dang “biakna lampuite” pen Pathian panin mihing a, a piang kuama om ngawl hi(John.1:1,14). Ih biak Pathian sia Pathian panin mihing-a hong piang ahi manin ih mawnate hong sawpsiang thei hi. Jesu sia Pathian ahi manin ih mawna te hong sawpsiang thei ahi hi. Jesu sia mihing ahih manin thinglamte tungah hong thi thei ahi hi. Ngupkhiatna sia Jesu Khris upna hang bek taw akinga ahi hi! “Leitung vantungah eite hong hun zo tu Jesu min ngawl buang min dang a om bua hi” (Sawl. 4:12).


url: =KL khuasung ah Double-decker Bus khat atungdawlteng kinawkkha :: ZOMI DAILY\nKL khuasung ah Double-decker Bus khat atungdawlteng kinawkkha\nposted on 30 April 2018 at 1:16 pm Lomkholna: Malaysia, News, Sawltak, World\nMalaysia, Kuala Lumpur khuasungah dawlnih apha Bus golpikhat lei nuai ah alutleh atungdawl teng nawtpaatkha cih NST pan kiza hi. Kuala Lumpur khuapisung Jalan Tun H.S. Lee lamzikpi tungah Saturday ni in thupiang ahihi.\nTua dawlnih apha Double-decker Express Bus pen Jalan Tun H.S. Lee panin Jalan Duta zuandingin apailaitak, nitaklam 6:10pm hunpawl in atuahsia ahihi.\nHihvai tawh kisai in thunei ahi City Traffic Enforcement and Investigation Department chief Assistant Commissioner Zulkefly Yahya in agenkhiatna ah buaina apianlaitak in Double-decker Express Bus sungah Passenger kuamah omlo cibilbel hi.\nBus Driver pa’n lei (Bridge) nuai ah anawk laitak in agin ngaihmahmah khat kaza cihi. Bus ii anunglam ah khatpeuh akinawkkha omhiding in ka ummawh cihi.\nBus tungpanin tuakkhia in a etciang in Double-decker Express Bus ii atungdawl teng aki nawtmaigawp amuh ciangin linglawng mahmah cihi.\nExpress Bus ii atungdawl Passenger te tutna “Passenger Seats” tezong kisiagawp in, amai Windscreen leh Windows tezong kitamzangawp hi.\nHihvai pen thunei te’n hoihtak kancian in, Bus Driver papen zulhtatna “reckless driving” tawh thu kibawlding cih kiza hi.\nMore: Singapore pan Malaysia azuan Bus khatleh Lorry kiphukha, mi 14 liam\nPhoto sungah Double-decker Express Bus ii atungnungdawl avekin kisiazancip hi. Double-decker Express ahawlhawl khatin a mawtaw bangtan sang cih atheihding hisam a, mawtaw hawlpa ii zulhtatna taktak cihtheih ahihi. Bus sungah Passenger kuamah omlo ahih manin, phadawmlai hi. Sawltak #zomidaily\nPrevious: Permit neilo gamdangmi nasem khempeuh ciahkhiatding Thai kumpi in thupia\nNext: Australia University khatah Durian gimnam pen Gas akeh kisa in mi 500 val kihemkhia\nPhatngai mihing ka hihi ~ Lengtong Pauno\nThuthak Tomkimcing 14 Aug 2014\nZongeina tawh kipawl in ihtheih ihkanding thute\nMalaysia Kumpi in Facebook khakcipding cih thu gingging ta\nRM3000 tawh a tanu ii Virginity azuaksak Malaysia nupinu kum 6 thong kiading\nA ngaihsut huai leh a dahhuai thutak ~ Feedback\nUS gamsung khualzinna pawlkhat – 10\nHong maisak ingh Nu aw! ~ Francis Lamthang\nUpna tawh itna kingah\nZomi te mailam kalsuan ziading holimna ah Sister Cing Khawm Niang thugen


url: =Wednesday, July 30, 2014 [KapKhanKhual]\n• Wednesday, July 2, 2014 ni-in Union Election Commission leh Partyte Naypyitaw ah election campaign directives draft (meesuai hunciang zuih/zuihlo ding thute) vai kikupna ah ZCD CEC Pu Kam Lam Khup va kihel hi.\nElection campaign directives draft pen February 2014 pek-in athakin aki gelh kik khindan ahihhang party te’n adiakin 2010 kitelna anuak san ten official takin ngahkha lo-in athu hoih maw/hoih lo cih zong kuppih khakmel omlo hi. Parliament, hluttaw, sunga a-om party pawlkhat in tua draft sunga adik khollo pawlkhat akuppih kik uh thukizakna (media) pawlkhat ah suak hi.\nInternational Democracy Electoral Assistance IDEA in May 2014 policy report na-ah election campaign directives pen democracy zialehtong tawh kileh bulh hi ci-in European leh Asian gamte ah election campaign laws, leh election observation (kitelna etcianna/telna) akibawl tetawh etkakin pulak hi.\n• July 3-4, 2014 ni-in Burma-Thai gamgi khua ahi Maesok ah the United Nationalities Federal Council UNFC leh In-Country Democratic Forces ICDF Forum khat kikuppi na kibawl hi. ICDF icih sung ah:- (1) The United Nationalities Alliance UNA akici 1990 election in amun mun a agualzo minam party 8 mapang khopna; (2) The 1990 MP-elects, 1990 hluttaw kosahle; (3) The NLD- Ethnic Affair Committee; (4) The 8888-Silver Jubilee Implementation Committee; leh (5) The 88 Generation Peace and Open Society cih teng kihel hi.\nUNFC President ahi General Ing Ban La in, “Khuamial sunga Kawlgam aciki i Gam sia pen bangdan in lamkikding, bangdan in kiukna hoih lote ahoih in puahpha kik ding, minam hihna, ngeinate bangdan in nungta sakkik ding,” cihte vaimuak thugenna ah gen in, “Kawl democracy makai te’n Kawl minam ahilo minamte hong muang un, kibelpawlna pan cikmah hunin taikhia ngeilo ding hi ung, geo-politics tel mahmah ung. Kawl minam ahi loteng in i kibelpawlna pan inntuan ding cih pen Kawl galkap gamukte khemna bekbek hi. Democracy Federal Union takin kalsuan zoleng bek kilemtak in atawntung in lungmuan kalsuan khawmzo bek ding hi hang, tulian in ahih leh adiktak politics kihona a-om theih nading thupi in, gambup ai-in kikapnawnlo ding cih thukim (nationwide ceasefire agreement) khit ciang in zawppah lian ding hi,” cih zong genlai hi.\nMaesok Forum ah palai (delegate) 42 kah in UNA pan palai 5 akah sung ah ZCD Secretary Pu Pau Lun Min Thang zong vaki hel theih hi.\nTua Maesok Forum ni 2 sung in anui-a thu 5 thukim zo uhi. Tuate in:-\n1. Gambup ai-in kikap-nawnloh nading letmat (signature) thuhna ah thu meilet ding in:\ni. Politics buaina pen galvai zanglo in politics dan mah tawh lemtuah ding;\nii. Politics kihona ding akician mahmah lungmuanna (guarantee) om ding; leh\niii. Democracy leh minam kim in liangko kikim nading akician mahmah lungmuanna om ding.\n2. Panglong lungsim bulphuhin gambup khawmpi sam ding;\n3. Kilemna lampi (peace process) ah mipi kihel theih zawk nang;\n4. 2008 constitution puahphat ding leh democratic federal union constitution khat neihzawh nang; leh\n5. Hluttaw (parliament) sunglam leh pualam pan sepkhop ding.\nGam khat sung ah gammi/ pawl/ minam khat in hamphatna atam ngah zawkban ah Gam uktheihthu (State power) aki lawmlo tak- in la/ sut in adang dang gammi/minam teng anen niam ciang in alungkim lo te’n tua gammi/ pawl/ minam te thulehla ahizong in, thau tawi in do/langpang in liangkokim in tua Gam sung ah nuntak khuasakzia ding ngen kik uhi.\nTua ahampha zaw leh tua ahamsia/ aki nenniam zaw gammi/ pawl/ minam teng in kilemna hong lunggulh kik tak uh ciang in kamkum in mailam kalsuanzia ding gelna hong nei-in, tua te a tang tung zawh na ding in sepkhiatna aban ban in hong nei uhi. Tua aki lem-kik nopna kamkumna pan kilemtakin Gam khat sung ah liangko kikim takin a nuntak kik zawh hun sung leh tua hun sung in aban ban a sepkhiatna te pen mikang pau/ lai in Peace Process akici kam/ laimal in huam hi.\nPeace Process pen peacemaking, peacekeeping, peacebuilding ci-in dawl/ nam 3 in akan ten khenlai hi. Ceasefire Agreement, kikap nawnlo ding thukimna, akipan Internal Displace Person/Refugee Rehabilitation, galtai/ dongtuak te nuntak kik theihnang vaihawmna, leh tua pan in adik taktak kilem nading ahi Gam sung khat a a-om minam/ gammi khem peuh in akikim in tua Gam sung ah hamphatna/ lohna teng thuakkhawm in aki lemlohna teng uh lemthuah kik in lungkimtak in nun-tak theih khop kik dong huam hi. Kilemna Lampi cileng Peace Process i acihnuapna genkhapen ding hi.\n• Saturday, July 5, 2014 ni-in NLD HQ, Zangkong ah Committee Representing People Parliament CRPP meeting om in, NLD leh NLD tawh aki belpawl minam party ahi Shan National League for Democracy, Arakan League for Deomcracy, Mon National Party, Zomi Congress for Democracy, Shan State Kokang Democratic Party makaipi, president, teng kikum khawm uhi.\nThu nam 4 kikum uh a, akikup teng uh zong tangko khiazo pah uhi. Tua thu nam 4 in:-\ni. 2008 constitution puahphat vaiding;\nii. Proportional Representation PR meekhiatdan (voting /electoral system) Burma ah zat huai/ huailo maw;\niii. Gam phattuam nading mimal 4 kimuhkopna (Daw Aung San Suu Kyi, U Thein Sein, Gen. Min Aung Hlaing, U Shwe Mann ; leh\niv. Union Election Commission in hawmkhiat ding a asawm atawp napen ding a agel Campaign Directives (kitel hunciang zuih/zuihlo ding thute) te hi.\ni. 2008 constitution in adik taktak federal union kilam nading, Gamsung kilem nading, minam kim tanbang kikim nading, leh eilehei-thuneihna (self-determination) omsak zolo ahihman in puahphat kul hi;\nii. PR pen Burma gam kikhel nading leh minamte ading phattuamna bangmah piazo lo in party pawlkhat ading bek a phattuamna aom man in Burma gamkitelna ah zat ding hoihlo;\niii. Burma gamkikhel sanggammelmak hun in President Thein Sein, Union Parliament Speaker Shwe Mann, Commander-in-Chief Gen. Min Aung Hlaing leh NLD President Daw Aung San Suu Kyi te kimu khawm in kikum khawm theih leh Gam a ding phattuamna tampi om theih hi; cih leh\niv. Union Election Commission in ahawmkhiat sawm campaign directives pen democracy leh political party’ sepkhuante gakcip ban ah suaktalo kawmkal ah deidanna omlai ahihman in UEC in angaihsut kik kul hi cih teng khensat in; tangkokhia zo uhi.\nZCD President Pupi Kalay-Zangkong lamsap (flight) ding Pu Do Cin Thang in sik in, Zangkong zinbuk sapna ding leh Zangkong-Kalay lamsap (flight) ding Paul Pu Pau Pau in si hi. Zangkong-Kalay lamsapna ding akisam lai 30, 000 kyats pen Pu Pau Lun leh Pu Suan Mang in si in, Pu Kap Khan Khual in President Pupi Zangkong kal 2 bang atam sung akisam bangin neeklehdawn si hi. Tongsan Pu Kham Peek in 50, 000 kyats tawh panpih hi.\nSelf-determination kammal sungah thuneihna nam 3 ahi (1) thukhun gelh/ bawl/ suai/ phiat/ sui theihna- legislative power, (2) uk theihna- executive power, leh (3)thukhen theihna- judicial power, teng kihel hi.\nSelf-administration kammal ah uk theihna- executive power, bek om hi.\n• July 5-10, 2014 - ni 5 sung NLD vaihawm politics thusina ah Kalaymyo pan ZCD Kalay District President Pu Lian Sian Suang ki heltheih hi. ZCD khangno makai Pu Khup Sian Pau , zong Tedim ZCD ta’ng in tua thusinna mah kahtheih hi. Hih pen a 6th vaina NLD HQ vaihawm thusinna ah ZCD ki helna hi.\n• Sunday, July 6, 2014 ni-in Zomi Innkuan USA in Pu Gin Kam Lian, ZCD GS pen ‘Zomi Democracy and Human Rights Award’ pia hi. Hih pahtawina pen ZCD ading in angtang huai mahmah in minnam party ahihlam minam pihte’n aciaptehna zong hi pah hi. Tua ban ah abeh zui-in, akhua zui-in, kampau awkaih zui-in lungsim kithehthangna khempeuh lemtuah zo-in Zomi sung/ Zomi lungsim/ tang sung ah luang khawm kik zo hi ci-in alungdamhuai i mualsuangpi khat zong hi beh lai hi.\nMinam, leh khua leh tui in minam ading nasep ci-in aciapteh minam party ZCD sungpan mah ahi Pu Chin Sian Thang, President in angah pahtawinate anuai abang in zun leng:-\ni. Zomi Patriotic Award by Zomi Association of United States on May 31, 2012;\nii. Pahtawina Laipi [First Practising Lawyer, Chin State] by Tedim Association on October 29, 2011;\niii. Certificate of Appreciation by Southern California Chin/Mizo Association, Los Angeles, U.S.A on July 15, 2012;\niv. Centinery Award by Zampi, Tonzang Myone, Zogam on April 1-3, 2010;\nv. Pahtawina Laipi (Pilna sinna ah amadawk masa pen leh sitni angah masa pen) by Zampi, on April 20, 2005;\nvi. Father of Zomi Award by Zomi Association of Malaysia on Feburary 20, 2013;\nvii. Ngalliam Zuapa by Zomi Baptist Convention of Myanmar on April 3, 2013;\nviii. Zomi National Freedom Award by Zomi Community USA on July 06, 2012;\nix. Pahtawina by Zomi Innkuan Atlanta, USA on September 2012;\nx. Pahtawina Laipi by Zomi Innkuan Washington D.C on September 15, 2012;\nxi. Zomi National Leader by Florida Zomi Innkuan USA on August 31, 2012; leh\nxii. Zomi Patriotic Award by Zomi Association of United States, Portland, Oregon on October 13, 2012, hi.\nTuaban ah mikang kipawlna khat ahi Burma’s National Reconciliation Hero Award Conferring Committee, Oslo, Norway in February 14, 2009 ni-in Pu Chin Sian Thang pen ‘Burma’s National Reconciliation Hero Award’ pia hi.\nJune 19, 2012 ni-in Burma gam pualam a-om Burma gambup gammi kipawlna khat ahi Unknown Hero Award Committee, Japan in Pu Kap Khan Khual pen ‘Unknown Hero Award’ pia hi.\n• Sunday, July 12, 2014 ni-in Sawbua ah 2008 constitution puahphat dingvai thugen ding ZCD President Pupi leh Kalay ZCD makaite, Kalay NLD makaite, leh 88 Generation Peace and Open Society Kalay makaite vapai in ZCD President Pupi in hunuk sepsak hi. Azawh phet in Sawbua ZCD zum hongna zong kinei pah hi. Tamu pan 2008 constitution puahphat dingvai thu ava gen 88 Generation makaipi U Min Ko Naing tepawl hongciah tawh kituak in ZCD zum hong leh thugenna ah hongpawl pihpah uhi. SK. Pu Gin Khan Pau i mawtaw kizang in, Pu Thang Khek in sathau (detsi) thun sak hi. Pu Khup Deih Tung in akisam bangbang a zatding 20, 000 kyats citpiak hi.\n• Tuesday, July 15, 2014 ni-in UNA meeting SNLD HQ Zangkong ah kinei in SNLD GS Sai Nyunt Lwin in Maesok Forum ( July 3-4, 2014) avakah uh UNA ta’ng in report agelh UNA belpawl party teng hong hawm khia hi. Arakan National Party President U Aye Thar Aung leh Mon National Party President Nai Ngwe Thein te’n July 5, 2014 CRPP meeting akikupte uh pulak kik uhi. Srn. Gen. Saw Hla Buai, Commander-in-Chief, DKBA in UNA kibelpawlna sunga a-om minam party te’n July 18 ni-in kum 52 acin suahni uap leh lunggulh mahmah ahih man in UNA in uap ding kithukim in party khat pan 10, 000 kyats ta kikhawn pah in ZCD ai-tang Pu Kap Khan Khual in piak sak pah hi. Kawl galkap te’n SSPP/SSA HQ kap cihtak mah in akap na-uh UNA in lung hihmawhna lai tangko ding kithukim in kitangko khia pah hi. KIO HQ Laiza meeting- July 24-25, 2014- khitciang Nationwide Ceasefire Coordination Team NCCT, UNA, In-Country Democratic Forces ICDF cih teng kimu khawm thei leh hoih ding cih zong kikumkhawm thei hi.\n• Wednesday, July 16, 2014 ni-in ZCD Secretary Pu Pau Lun’ inn, Zangkong ah ZCD CEC meeting kinei in July 19 Martyr’s Day, Arzarni Naih, kah ding kikhensat in meeting apai CEC 7 teng in mimal khat 6, 000 kyats ta ki dong hi. Pu Pau Lun in Maesok Forum akah vai tawmkhat pulakna nei hi. Meeting kahteng innteek in nitaak ann vak hi.\n• Friday, July 18, 2014 ni-in UNA in DKBA galkapmangpi ahi Gen. Saw Hla Buai kum 52 acin suahni Dolphine Restaurant, Zangkong ah va uap in ZCD CEC pan Pu Cin Suan Mang leh Pu Pau Lun Min Thang zong va kihel thei uhi.\n• Martyr’ Day, Saturday, July 19, 2014 ni-in ZCD CEC Pu Hau Mun Khai, Pu Songh Do Langh leh Pu Pau Lun Min Thang te’n ZCD min in dai va hawh theih uh a dahna paakkual va khia theih uhi. Kawl journal tuamtuam ah zong ZCD daihawh vai kilim suah sak mahmah hi. Minam khat i picingna ZCD tungtawn in hong kilanghsak zo hi.\n• July 20, 2014 ni-in kal 10 sung political leadership thusin ding in Kalaymyo pan ZCD khangno maikai Pu Pau Mun Thang@Thangta leh Pi Niang Sen tegel in Zangkong hong zuan uhi. Tedim tsp leh Tonzang tsp pan in akah theih ding khangno lem paklo ahih man in Kalaymyo pan khangno makai 2 hong pai theih ahi hi.\n• July 20, 2014 ni-in Park Royal Hotel, Zangkong ah Multi-Stakeholder Electoral Integrity Conference kikuppina khat om in Political Party 65, MP- hluttaw kosahle pawlkhat, INGO, NGO, CSO, Media tuamtuam leh Union Election Commission UEC pan palai kosahlete kihel theih hi.\nZCD CEC Pu Kam Lam Khup va kihel thei hi.\n• Sunday, July 27, 2014 ni-in NLD HQ, Zangkong ah political party 11 pan makaipi teng kikum khawm theih uhi. NLD CEC U Nyan Win in vaimuakthu gen in thu 2 kikup ding sungpah hi. Tua thu 2 in:- (1) NLD leh minam party te’n UEC tawh kimuh khop ding ngen ding, leh (2) NLD leh minam party kimuh khop zelzel zoleng hoih ding cih hi. Minam party 11 meeting kah teng in tua athu sung 2 thukim pihpah uhi.\n• July 27 ni mah in MINBYUN akici Korea pan hong pai Lawyers for a Democratic Society- International Solidarity Committee tawh UNA ki musuak pah hi. Zomi vai zong lunglut mahmah uh hi. Hongpai nathu uh pen Burma thu hong kan ngiat hi. Tulaitak akizang law upadi in laitan pilna sinna akhong in kisin theih ci napin sangkahzolo naupangte tam mahmah kik bilbel hi. Tua hi in Kawl minam ahilo minamte omna munte a sangnaupang te bangdan in kideidan hiam cih thu theih nuam uhi. Bangdan in Kawl minam ahiho minam te’n zong amau minam lai/pau/ ngeina cih te sang ah sintheih nading, bangdan in ki hanciam theih ding hiam cih zong theih nuam lai uhi.\n• July 27-31, 2014- ni 5- sung Voter Education thusinna Mandalay ah Kalay ZCD pan Pu Vungh Sian Lian kihel ding hi.\n• Monday, July 28, 2014 ni-in SK. Pu Gin Khan Pau, Kalay District ZCD Vice President in 155 New Y2T restaurant, Zangkong ah ZCD CEC a-om theih teng, leh Kalaymyo pan NLD leh minam partyte meeting dinga hongpai ZCD President Pupi ataamlai ci-in nitaak ann hong neek pih zaw behlap hi. Ann neek kawmin vaithupi pawlkhat kiholim khawm thei hi. ZCD in Martyr’ Day a motor zatpen a Pu En Kap a hi-in atapa Dr. Zam Lam Thang in akhong in hong hawlsak lai cih zong kitheih pih hi.\n• Tuesday, July 29, 2014 ni-in ZCD CEC ahi thei-teng in ZCD Patron khat ahi SB. Pu Len Cin Thang’s inn ah dammawh vaveh uhi.\n• ZCD August Newsletter\ni. August 8, 2014 ni-in Zangkong ah the 26th anniversary of 88 uprising event kah ding;\nii. August 14-15, 2014- ni 2- sung Kalaymyo ah IRI tintan ding ZCD in semkhawm ding.


url: =Khang Tangthu Nihna 20 | Siantongluan.net\nKhang Tangthu Nihna 20\nKhang Tangthu Nihna 20 |\nHih thu khit ciangin Moab mite leh Ammon mite, leh Meunim mite pawlkhat, Jehoshafat a sim dingin hong kuan uh hi.\nMi pawlkhat hong pai-in Jehoshafat kiangah, "Tuipi galkhat, Edom gam panin mihon tampi khat nangmah a sim dingin hong kuan uh hi. Amaute Hazazontamar (Engedi a kici)-ah om uh hi," ci-in a gen uh hi.\nTua ciangin Jehoshafat lau a, amahmah in Topa lamlahna ding zong a, Judah gam khempeuhah an tan ding thu a zasak hi.\nTua ciangin Topa tung pan huhna a ngen dingin Judah mite hong kikhawm uh hi. Judah khuapi khempeuh panin Topa thu a dong dingin amaute hong pai uh hi.\nTua ciangin Topa biakinn huangsung, inntual thak mai, Judah leh Jerusalem-te kikhopna sungah Jehoshafat ding a,\n"Topa}, ka pu ka pate uh Pasian aw, nang, vantungah Pasian hilo na hi hiam? Minamte kumpi gam khempeuh tungah nang a uk hilo na hi hiam? Na khutsungah vangliatna leh thahatna om a, kuamah in nang hong nang zolo hi.\nKote Pasian aw, hih gamah a teng mite na mi Israel-te mai-ah hawlkhia-in, na lawmpa Abraham suanlekhakte tungah a tawntung dingin pia hilo na hi hiam?\nHih gamah amaute tengin, nangma min dingin hih lai-ah biakinn khat lam uh a,\nEite tungah siatna, namsau, thukhenna, ahih kei leh natna, ahih kei leh kialpi hong tun leh, hih biakinn sungah ama min om ahih manin hih biakinn mai-ah dingin i gimna hunah ama tungah i kiko ding a, amah in hong za-in hong hon ding hi, ci uh hi.\n"Tu-in en in, Egypt gam panin Israel-te hong paikhiat lai-in na simsak loh, amaute in a suksiatloh uh Ammon mite leh Moab mite leh Seir Mual gam mite,\nka luah dingun kote tungah nong piaksa nangma neihsa panin kote a hong hawlkhia dingin hong paina tawh amaute in kote hong lehthuk zawsop uh hi.\nKote Pasian aw, amaute tungah thu khenlo ding na hi hiam? Bang hang hiam cih leh kote a sim dingin a hong pai hih mihon tampite a do dingin thahatna ka nei kei uh hi. Ka cihna ding uh ka thei kei uh a, nangmah bek kong mitsuan uh hi," a ci hi.\nTua laitakin Topa mai-ah Judah mi khempeuh a taneute, a zite, leh a naupangte uh tawh a ding uh hi.\nTua ciangin a kikhawmte lak, Levi mi Asaf suante sung pan Mattaniah, a tapa Jeiel, a tapa Benaiah, a tapa Zekhariah, a tapa Jahaziel tungah Topa kha hong tung hi.\nTua ciangin amah in, "Judah gam khempeuh leh Jerusalem-a teng khempeuh, leh Kumpi Jehoshafat aw, ngai un. Topa in hih bangin note tungah hong gen hi: Kihta kei un la, hih a tam mi honpi hangin lungkia kei un; bang hang hiam cih leh galdona pen note-a hiloin Pasian-a ahi hi.\nZing ciangin amaute a do-in paisuk un. Ziz kahtohna lampi tawnin amaute hong kuanto ding uh a, Jeruel gamlak nisuahna lam kuam mongah amaute na mu ding uh hi.\nNote in hih kidona-ah na do ding uh kisamlo hi. Judah gam mite leh Jerusalem khuamite aw, na panmun uh la-in taangloin ding un la, note tangin Topa gualzawhna mu un, ci hi. Kihta kei un la, lungkia kei un. Zing ciangin amaute a do-in pai un. Topa in note hong ompih ding hi," a ci hi.\nTua ciangin Jehoshafat in a maitang leilam ngatin kun a, Judah gam leh Jerusalem-a a teng mite khempeuh zong Topa mai-ah pukin Topa a bia uh hi.\nTua ciangin Levi mite sung pan Kohath mite leh Korah mite, awging pha mahmah tawh Israel Pasian, Topa a phat dingin a dingto uh hi.\nTua ciangin zingsangin amaute tho baihin Tekoa gamlakah a paikhia uh hi. Amaute a paikhiat laitakin Jehoshafat dingin, "Judah gam leh Jerusalem-a a tengte aw, ka thugen za un! Topa na Pasian uh um un; tua hi leh note na kip ding uh hi. Ama kamsangte um un; tua hi leh na mavang ding uh hi," a ci hi.\nAmah in mite tawh thu kikupna a neih khit ciangin, galkapte mai-ah amaute a paikawmin, "Topa tungah lungdamna ko un; bang hang hiam cih leh ama itna kip tawntung hi," ci-in biakna puan silhin Topa tungah la sa-in amah a phat dingte a seh hi.\nAmaute in la sa-in phat ding a kipat uh ciangin, Judah mite a sim dingin a hong pai Ammon mite, Moab mite, leh Seir Mual gam mite a pangsim ding Topa in koih a, amaute kizo hi.\nBang hang hiam cih leh Ammon mite leh Moab mite in Seir Mual-a a tengte a do dingin kipanin amaute susia mang uh a, Seir-a a tengte a beisak khit uh ciangin amaute khatlekhat kisusia uh hi.\nGamlaka galvilna tausangah Judah-te hong tun ciangin mihonpite omna lam en uh hi. Amaute pen leilakah a puk misi luanghawm vive na hi a, a suakta kuamah omlo hi.\nVan kinusiate a tawm dingin Jehoshafat leh a mite hong pai ciangin bawngte, vante, puante, leh na manphate tampi tak mu uh a, a puakzawh nawnloh ciangdong uh amau-a dingin a la uh hi. Van kinusiate tam mahmah ahih manin ni thum sung tawm uh hi.\nA ni li ni-in Berakah Kuam-ah amaute kikhawm uh hi; bang hang hiam cih leh amaute in tua lai-ah Topa phat uh hi. Tua ahih ciangin tuni dongin tua lai mun pen Berakah Kuam kici hi.\nTua ciangin Judah mi leh Jerusalem mi khempeuh ciah uh a, Jehoshafat makai-in lungdamna tawh Jerusalem-ah a pai uh hi; bang hang hiam cih leh a galte uh hangin Topa in amaute lungdamsak hi.\nAmaute, harp lasaknate leh laia lasaknate tawh Jerusalem-a Topa biakinn-ah tung uh hi.\nTopa in Israel-te galte a dosakna thu a zak uh ciangin kumpi gamte khempeuh in Topa a kihta uh hi.\nTua ahih ciangin Jehoshafat ukna gamsung gamdai hi; bang hang hiam cih leh a Pasian in ama kiimah galdaihna a pia hi.\nTua bangin Jehoshafat in Judah tungah uk hi. Amah in uk ding a kipatin kum sawmthumlenga pha a, Jerusalem-ah kum sawmnihlenga sung uk hi. Ama nu min Azubah hi a, Shilhi tanu ahi hi.\nAmah in a pa Asa gamtat bangmahin Topa muhna-ah a man na sem hi.\nAhi zongin mual dawna biakpiaknate kilakhia lo hi. Mite in a lungsim uhah a pu a pate uh Pasian ngaihsun nailo uh hi.\nTu-in Jehoshafat gamtatna a omlaite, a patna pan a tawp dongin, Israel Kumpite Tangthu sunga a kiciamteh, Hanani Tapa Jehu Khang Tangthu sungah kigelh hi.\nHih thu khit ciangin Judah kumpi Jehoshafat in a gilo-a a gamta Israel kumpipa Ahaziah tawh kipawlna a bawl hi.\nTarshish-a pai ding teembawte bawlna-ah amah pawl a, amaute in Eziongebar-ah teembawte a bawl uh hi.\nTua ciangin Mareshah khuami Dodavahu tapa Eliezer in Jehoshafat langpangin thu genin, "Nangmah in Ahaziah tawh kipawlna bawl na hih manin Topa in na bawlsa uh nate susia ding hi," a ci hi. Tua ciangin teembawte kisia a Tarshish-ah pai theilo hi.\nTedim Lai Siangtho / Laibu: Khang Tangthu Nihna 20


url: =Bogyoke Aung San, Zomi himaw, hilo? :: ZOMI DAILY\nposted on 3 February 2016 at 11:27 pm Lomkholna: Article, History\nTuma kum 10 lai pawlin Zomi te in kumpi sem ding cih lutolte mangmuhna, gunkhawm gundung aa siluang kiko cihte ih za ngei ciat ding hi. Hi bang thute tawh kizui in hi, hilo cih ih gencian thei kei hi.\nUlian mangpi khat a minthang, a zalian a om leh ei tawh ih kinai nopna, ei mi hih sak nopna tawh kam kigenna te zong om den hi. A diakdiak in 2010 kitelpi ah a gualzo, gambup lutang a sem U Theinsein pen Zomi hi aci zong ki om hi. Ahih hangin U Thein Sein pen Zomi hilo in Kawlmi khat na hihi.\nTua mah bangin Kawlgam in suahtakna ngah nading in makai pupi Boyoke Aungsan zong Zomi hi, hilo cih minam sungah thukhat hong om ngei hi. Hih thu tawh kizawi in a lunglut huai le a theihnop huai thu tampi tak hong om hi.\nBoyoke Aungsan in Panglong thukimna suaihkaihna ah akihel Zomi makaite tawh 10,2,1947 zingsang lam ki hosim na khat nei uha, tua mun ah Boyoke Aungsan in “ei Zomi (Chin) le Kawlte pen Mongoloid minam hihang. Mangkangte pen a mel asa, amitmul uh tuam, aguh atang uh goldiak in ei tawh kibanglo hi. Kawlte mah tawh ih gam puah khawm lehang khangto baih pen ding hihang, kei zong Zomi (Chin) ka hihi.” ci hi. Tua mah bangin Behte Kachin makaite zintunna ah vahawh in kei zong Zomi (Chin) hi’ng mah ci’n gen hi” ci uhi.1\n1992, Mandalay City News Reporter in Daw Aungsan Suhkyi pen “Zomi numei ginalo (Chin-soh-mah, Chin soh mah) ci’n suaksak ngei hi.2\nBoyoke Aungsan khanggui tawh kisai in Kawl tangthu kante in a sutna pen tam om khollo hi. A pa khanggui pen kikan theilo ahkl kisut lo in mangcip mawk hi.\nBoyoke Aungsan’ pa min pen U Pha ahi hi. U Pha pen Sitni (lawyer) khat hi cih ciang bek kithei in a nungthu bangmah genna sutna omlo hi.\nKawl tangthu kan khat ahi Sia Tan Win Hlaing in Boyoke Aungsan khanggui sutna khat gelhkhia ngei hi. Tua khanggui sutna zong pen Boyoke Aungsan i nu, Daw Suh lam hi a, a pa U Pha lam pan ahih l eh a nu le pa min bek gelh hi. U Pha i nu le pa pen U De Koo (OD; onfukd;) Nu Suai Lay (qJGav;) ahi uhi.3 Amau pen zanglei nei minuamsa innkuan hi ci’n gen hi. Tua lo adang U Pha khanggui pen akigencianna omlo suak hi.\nSya Tan Win Hlaing gelhna ah, Daw Suh pusawn khat ahi Boyoke Aungsan Pi’ i apu pen U Chin (Pa Zo) hi’n, Pinn khua Hausa ahi hi. Amau khanggui pen Pagan kumpi gam akiat ciangin galtai Pagan kumpipa tanu te suanlekhak te ahi uhi.\nKongbaung hun (Alaung phaya kumpi khanghun, AD 1752-1760) ah Pagan kumpipa tanu suanlekhak khat ahi U Myat in Pinn khua hausa sem hi. U Myat suan ahi U Chin in apu mun luahto suakin Pinn khua ah hausa sem hi. U Chin in tapa 4 nei in, a nihna pa U ShweNi in Natmauk khua ah Hausa sem hi. A hun pen Mindong min khansung (1850- ?1878) hi ding hi. U Shwe Ni pen Boyoke Aungsan’ nu Daw Suh i Pu ahi hi.4\nLai-at siam khat le Boyoke Aungsan PSO asem ahi Bomhu Hla Thun (aka) Tetkathu Ne Win in “Boyoke in kei pen mualtungmi (taiyinta sisan) kihel ni’ng” ci’n ki ummawh ahih lam gen ngei hi ci hi. Ahizongin a tangthu a at na ah Boyoke pen Kawl mi siangsitset dan in gen zel a, a pianna khanggui sutna nei lo hi. “Khampat khua uk pa tawh zong kinai uh a, a pu apate pen kumpi suanlekhak hi” ci’n gen hi ci’n zong gelh hi. Ahi zongin hithute pen anu khanggui lam genna hi a, a pa lam pan kinaina na hilo hi. 4\nWikipedia in Aungsan thu a suahsakna ah a pa U Phar pen Kawlgam aa om Zomi (Myanmar-Chin) hi cin na ciamteh uhi. 5\nEi Zo mite, Kawlten i min in hongsam theilo ahih manin U Chin, Maung Chin, Chin Lay cih bangpeuh in hong sam uhi. Tua min mahtawh ong ciamteh uhi.\nZanggam a tun zawh asawt Zomi pawlkhatte, khangsawnte in Zopau, Zo ngeina te theinonlo in nam man ding dahna tawh ata, atu te min vuah Chin ci’n vawh thei uhi.\nKa sangkahpih ka lawmpa khat zong apa te unau vuah Chin min kiguang kim ciat hi. Ka lawmpa’ pa min pen U Chin Maung ahi hi. Lamdang sa in ka dot leh ka pu pen Chin si kihel hong ci hi. Ahi zongin amau, a tuletate pen Kawlmi ci’n kithei ta uhi.\nTu madeuh in zong Tongsan.org ah KenWin MinGyi U Kaung neu min ahi Maung Chin siksan in Zomite hiding hi cih laigelh khat suak ngei hi. Tua mah bangin Boyoke Aungsan Pu sawn ahi U Chin pen zong a khanggui ah Chin si kihel ahih manin Chin ci’n min akiphuak zong hikha thei dingin ka um hi.\nA tung a thute i ngaihtuah ciangin Panglong suaihkaih lai in Boyoke Aungsan in Zomi makai te kiang le Behte makaite kiang a gensim khiankhian ahi “Kei zong Zomi khat mah hi’ng” acih pen hithei dingin ka um hi. Tuamah bangin Boyoke Aungsan sisan sungah Zomite si kihel kha ngel ding hi ci’n ka um hi.\nDr P.S Kham Do Nang in Zingsol Journal ah a gelh thului pan kila hi a, ei Zomi sung ah zong a kigen zeuhzeuh thu khat ahi hi. Pawlkhatte in Boyoke Aungsan in makaite a zolna/khemna hilel ding hi ci’n zong a um mawh ki om hi.\nDr. PS Kham Do Nang in Zingsol Journal ah a gelh thului pan laksawn hi.\nU Pha le a nu le pa’ te(Boyoke Aungsan Pa, PulePi) min pen Kawlte in nei ngeilo uhi. Tua hi a, zanggam-Zomite (Asho-Chin) te hithei kha ngel ding hi” ci’n zong kigen hi.\nTetkatho Ne Win aka Capt. Hlathun gelh ahi Boyoke Aungsan thu laibu sung pan a pianna, a suahna a gelhna laimai pan pawlkhat lakkhiatna le Mindat Sangsiapi U Shing hong gensawnna pan hi.\nBoyoke Aungsan i neulai thu (early life) ah a Pa U Pha pen Myanmar-Chin cin at sitset uhi.\nLai-at: Dr Nang Khan Lian\nP.S Kham Do Nang, “Boyoke Aungsan in Kei zong Zomi (Chin) Hi’ng Na Ci Ngei Hiven”, Page 12, Zingsol Journal, Lom 15. Hawm 3, April, 2013.\nTan Win Hlaing, YokTuh Mah Piua Taw Myanmah Tamaing Win PohKo Thoo Myia\nTetkatho Newin, Boyoke Aungsan\nPrevious: Khang khat ading bek upnate pawl khiam in\nNext: US gamsung khualzinna pawlkhat – 33\nMang Hau says\n4 February 2016 at 9:54 am\nA khang ma ei mi hi cici ding ih hi ta vemaw. Chin vive dan mah hi kik ih hi ve maw. hui bung tawh thu gengen Tedim mite ih hih lam minten hong theih pha mahmah hi.\n12.11.2014 Tuni leitung thuthang te


url: =Hollywood pen “Hollyweed” tawh kumthakni kilaihsak sese ~ ZD :: ZOMI DAILY\nposted on 2 January 2017 at 8:12 pm Lomkholna: News, Sawltak, World\nUSA, Los Angeles khuasungmi pawlkhat te’n kumthakni in akhua in akipakpih mahmah “Hollywood” pen “Hollyweed’ tawh akilaihsaklam zingthawhphet in museisai uh a, lamdang savat mahmah cih Reuters pan kiza hi. Hollywood pen Movie sungleh Film & Television Hub tuamtuam ah ihzakzak ihmuhmuhsa mahbangin US gamsung California muandawn khatah aom ahihi.\nLos Angeles Police Department te genna ah hih Hollywood laimal pen zingsang 3am hunpawl in puanvomtawh aki tuamcip pasal khatin “Hollyweed” cihtawh akibangding in abawl cihi. Ahi zongin tuapa pen kuacih kitheician zolo in, tua geikiimteng ah Police te’n kankawikawi uh cihi.\nNew Year nitawh kituak a, Tourists zong tampi himun ah khualzin in aomlaitak uh ahihi. Hollywood tawh Photo kilading in zingsang akuankhia Tourists pawlkhatin alamet uh Hollywood na omnawnlo in, Hollyweed tawh nakilaih ahih manin, lamdang kisavat mahmah hi.\nAhi zongin thunei te’n Hollywood tawh laihkik uh a, zingsang 11:15am hunin laihsiangkik khin uh cihi.\nCCTV panin thunei te’n a etkik uhciang in hih laimal akhel pen mikhatbek in zankhatthu in akhelziau hihtuak hi. Ukdan atuamtuam hilodia maw… ZD Sawltak #zomidaily\nPrevious: Khanmawh bawk (Nekgukna leh golhgukna) ~ Tual Khan Suan\nNext: Malaysia ah Kawlgammi 2 Revolver thauneu khattawh kiman ~ ZD


url: =November 20 | Sumbawl mi khat ii thungetna ~ MUC\nNovember 20 | Sumbawl mi khat ii thungetna\nAdmin 8:18:00 PM Articles, MISSION NEWS\nSumbawl mi khat ii thungetna\nOUTH KOREA | November 20\nKiyong Kwon, 56\nKiyong in thu a nget caingin a lamdangna khat peuhpeuh hong piang hi. Amah pen sum sazian nasep a sem khat hi-in a nasepna-ah milawhcing khat hi. Tua bangin thu a nget ciangin South Korea gamah Seventh-day Adventist Pawlpi kipan khia ding ngaihsutna nei thei hi. Pawlpi makaite in ama omna panin a gamla lo mun khat ah biakinn om ahihlam a hilh hi. A kipat tunglamin mi 40 tui kiphum uh hi.\nTua bangin Kiyong thu ngenngena kum 2 leh lang sungain mi 98 pha thei uh hi. Mi 100 a phak nadingun Kiyong in thungen dingin a khensat hi.\n“Topa aw, mi 100 hong pia in, ci-in thungen hi. Thungen khit ciangin a khuadak leh kum thum lai a- amuh ngei nupi khat a hi. A kimkotteng en kawikawi-in Kiyong in tua nupi in naupangte adingin limsuah kisinna sang hong ahihlam thei hi. Kiyong paak honpi khat lei-in tua nupi nu a pia hi.\nA kiho-kawmkawmun Kiyong in ama geelnate a pulaak hi. Mi 98 in tui kiphum khin, mi 100 a ngah nadingin a hanciamna thute a hilh hi. “Nang pen 100 a cinna hi leteh hoih in the ci-in a dong hi.\n“aw, kei pen mi 100 a cinna-in a tui kiphum hi mah ning, ci-in a dawng kik hi.\nKiyong in “hoih ei” ci-in a dong kik hi. “Ahi zongin Lai Siangtho sinna nei masa lecin hoih ding hi, ci-in a gen hi. Tua ahileh na innah nitak nai 7:30 in hong pai ning ci-in kiho uh hi.\nKiyong in tawl khat ngaihsun in “na inn ah na pasal a om kul ding hi, ci-in gen hi. Kiyong in tua bangin a genna ahang in amah in mi 100 a cin ding lunggulh hi.\nTua bangin akiho khit ciangin nupi in a pasal phone tawh hopihpah hi. “Zingciangin Kiyong i innah hong hawh ding hi. Lai Siangtho thusinna hong neihpih ding hi.\nA pasal in Kiyong bangmah in nasem mi lawhcing khat hi. Amah pen Khristian upna sungah om hi. Ahih hangin a si khin pupate bia hi. Sawtnai lo hun khatlai-in a nasepna picin nadingin Mangpau sin ding ngaihsun hi. Mangpau sinna laibu honkhat lei hi. Tua labute lakah Lai Siangtho khat in kihel hi.\nA naseppihte khat in a zum sungah Lai Siangtho simsim hi. A sim thute a telthei kei hi. Manglai sim thei napi-in a khiatna thei lo hi. Banghang a telloh cinthu thei zo tuan lo hi. A tawpna-ah lungkia ahih manin Lai Siangtho Pasian tungah thungen dingin a khensat hi.\n“Nang in Pasian man taktak na hileh Lai Siangtho hong hilh ding mi khat hong puak in, ci-in thungen hi. Tua laitakin a zi kiang panin phone hong lut hi.\n“Kiyong in zingciangin Lai Siangtho hilh dingin i inn ah hoog pai hi, ci-in pulaak hi.\nAmah zong lamdangsa vat hi. Tusuk in tawl khat ding khia lo-in a om hi. A pumpi a khepanin a ludongah khuaphia bangin vaangtang khat hong tung hi.\nA zingsang ciangin Kiyong hong paitakpi hi. A nupa-un lamdangsa mahmah uh hi. Lai Siangtho thusinna neihpih ding mi a ngakngak laitak uh ahih manin Topa in innteekpa thungetna dawng hi, cih a thei uh hi. Khangno dang mi nih in nupate tawh thusinkhopna nei uh hi.\nKiyong leh in Lai Siangtho thusinna nei uh a, Jesuh tungah a nuntakna uh kipia uh hi. Pasian in mi 100 bek hi lo-in 102 pia hi.\nTu quarter Sabbath 13na sumpi in South Korea gam kipuak ding a, Ansan leh Daegu khuapi-ah naupang pantahna inn leh khuasung phattuam nading inn golpi khat kilam ding hi.


url: =• 10 gefällt mir • 18.795 Aufrufe\nmata wang asian\n1. MALAYSIA RINGGIT MALAYSIA NEGARA MATA WANG\n2. INDONESIA RUPIAH NEGARA MATA WANG\n3. SINGAPURA DOLLAR SINGAPURA NEGARA MATA WANG\n4. THAILAND BHAT NEGARA MATA WANG\n5. BRUNEI DOLLAR BRUNEI NEGARA MATA WANG\n6. MYANMAR KYAT NEGARA MATA WANG\n7. LAOS KIP LAOS NEGARA MATA WANG\n8. KEMBOJA RIEL NEGARA MATA WANG\n9. FILIPINA PESO NEGARA MATA WANG\n10. VIETNAM DONG NEGARA MATA WANG\nJackie Jackson 18. Dez 2021\nkhadijah attamimi 29. Jan 2021\nYats Kzl 28. Okt 2020\nKhasif11 28. Mai 2020\nHaslina Haron 18. Sep 2017